Najib ‘arah’ saya tandatangani laporan audit 1MDB bagi 2013, kata saksi

Mahkamah Tinggi hari ini diberitahu bahawa Najib Razak telah “mengarahkan” Tetuan KPMG Malaysia untuk menandatangani laporan audit 1Malaysia Development Berhad (1MDB) bagi tahun 2013, ketika pertemuan firma itu dengan 1MDB yang diadakan di kediaman bekas perdana menteri itu di Langgak Duta pada 15 Disember 2013.Rakan kongsi pengurusan tetuan itu Johari Idris, 56, berkata pertemuan itu diadakan bagi memaklumkan Najib mengenai isu dihadapi KPMG, yang menyebabkan laporan audit syarikat itu tidak dapat dikeluarkan, selain pihak KPMG juga ingin mendengar sendiri daripada menteri kewangan itu, sama ada beliau tahu atau tidak berkenaan pelaburan berjumlah AS$2.3 billion di Cayman Island Brazen Sky di Cayman Island.“Sebelum perjumpaan berakhir, Najib menyatakan ingin melihat akaun 1MDB ditandatangan oleh KPMG sebelum atau pada 31 Disember 2013, namun saya tidak memberikan sebarang respons kepada beliau,” kata saksi pendakwaan ke-14 itu.Ketika ditanya timbalan pendakwa raya T. Deepa Nair apakah reaksi saksi kepada (keinginan Najib untuk melihat akaun 1MDB ditandatangan KPMG), saksi menjawab “seolah-olah ia adalah arahan kepada saya”.Johari berkata dalam mesyuarat berkenaan, Najib juga menyatakan bahawa beliau (Najib) sedia maklum mengenai pelaburan 1MDB di Brazen Sky, namun beliau memaklumkan bahawa 1MDB tidak boleh mendedahkan butiran terperinci mengenai pelaburan berkenaan kerana ia adalah sulit.“Najib juga mempersoalkan mengapa KPMG masih menimbulkan syak terhadap ‘underlying assets’ tersebut. Beliau juga bertanyakan kepada saya, sama ada saya boleh menerima penjelasan tersebut dan sama ada penjelasan ini mencukupi bagi pihak KPMG untuk mengeluarkan laporan audit (yang tidak bersyarat).“Namun saya menyatakan bahawa saya memerlukan bukti bagi melengkapkan proses audit mengikut peruntukan, seperti mana tertera dalam ‘International Standard of Auditing (ISA)’ dan ‘Financial Reporting Standard (FRS)’, di mana peraturan FRS juga termaktub di dalam Akta Syarikat 1965.“Saya memaklumkan sekiranya pihak KPMG tidak dapat melengkapkan proses pengauditan pelaburan 1MDB, maka kami akan mengeluarkan laporan bertegur ‘Disclaimer of opinion’ terhadap akaun 1MDB,” katanya ketika membacakan pernyataan saksinya pada perbicaraan Najib, berhubung penyelewengan RM2.3 bilion dana 1MDB.Johari berkata Najib juga menyuarakan kerisauan terhadap kelambatan penyediaan akaun dan beliau ingin mengetahui status audit 1MDB, selain menanyakannya mengapa pihak KPMG tidak boleh menerima pengesahan yang dibuat oleh pihak BSI Bank, yang merupakan “custodian” bagi pelaburan di Brazen Sky iaitu subsidiari kepada 1MDB.“Saya telah menyatakan bahawa pihak BSI Bank tidak memberikan butiran lengkap kepada KPMG untuk menyelesaikan mengaudit ‘underlying assets’. Tanpa maklumat tersebut, pihak KPMG tidak boleh menjalankan prosedur audit untuk mengesahkan bahawa penilaian tersebut adalah betul,” katanya.Johari juga mengesahkan bahawa Najib menyatakan beliau telah dimaklumkan bahawa Bridge Partners (syarikat dana swasta), tidak dapat menyediakan maklumat yang diperlukan kerana peruntukan undang-undang dan “trade secret” dana tersebut.“Najib kemudiannya bertanya kepada saya, bagaimana untuk 1MDB mendapatkan maklumat tersebut. Che Lodin Wok Kamaruddin (bekas pengarah 1MDB) telah meminta KPMG untuk berlaku adil dan tidak meminta sesuatu yang tidak boleh 1MDB sediakan.“Saya sekali lagi telah menyatakan bahawa akaun 1MDB perlu disediakan berdasarkan prinsip FRS dan Akta Syarikat.“Sekiranya 1MDB tidak patuh kepada ‘accounting standard’ tersebut, ia bermakna bahawa 1MDB tidak patuh kepada undang-undang. Memandangkan maklumat dana tersebut adalah mustahak bagi pengauditan 1MDB, tanpa maklumat tersebut akan menyebabkan skop yang terhad bagi pihak KPMG, ia akan menyebabkan KPMG mengeluarkan laporan audit bersyarat dalam bentuk ‘Disclaimer of Opinion’,” katanya.Beliau berkata Najib kemudiannya meminta pengurusan 1MDB untuk berurus dengan pihak Bridge Partners untuk memberikan maklumat diperlukan oleh KPMG, bagi membantu di dalam proses pengauditan.Johari berkata Najib juga meminta pihak KPMG untuk pergi ke Hong Kong bagi melengkapkan proses audit, dan mahu audit dibuat dengan profesional dan konsisten dengan ‘good governance’.Menurut saksi di dalam perjumpaan tersebut juga, Najib memberitahu bahawa beberapa orang telah maklum mengenai pertemuan yang dibuat, dan meminta Tetuan KPMG untuk bertindak dengan penuh profesional dan mengekalkan kerahsiaan klien.“Saya menyatakan bahawa KPMG telah dan akan menjalankan tugas dengan profesional. Sebarang urusan atau perbincangan mengenai 1MDB, hanya diketahui ‘engagement team’ yang ketika itu diketuai wakil KPMG iaitu Ahmad Nasri Abdul Wahab dan ‘chain of command’ sahaja, dan tiada pihak lain yang akan mempunyai pengetahuan mengenai 1MDB,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung 9 Mei.


Bapa didakwa bunuh bayi lelaki berusia 6 bulan

Seorang pembantu perubatan didakwa di Mahkamah Majistret di Ipoh hari ini atas pertuduhan membunuh bayi kandungnya yang berusia enam bulan, Mac lepas.
Zahrul Ashrik Zulkaflee, 30, mengangguk faham ketika pertuduhan dibacakan dan tiada pengakuan direkodkan di hadapan Majistret Jesseca Daimis kerana kes bunuh di bawah bidang kuasa Mahkamah Tinggi.
Mengikut kertas pertuduhan, penjawat awam itu didakwa membunuh Muhammad Zakir Asyraf yang berusia enam bulan di sebuah rumah di Kampung Kepayang, Fairpark di sini kira-kira 10 malam, 17 Mac lepas.
Pertuduhan dikemukakan mengikut Seksyen 302 Kanun Keseksaan yang membawa hukuman mati jika sabit kesalahan.
Pendakwaan dikendalikan Timbalan Pendakwa Raya Nor Syahirah Azahar manakala tertuduh tidak diwakili peguam.
Jesseca kemudian menetapkan 12 Jun depan sebagai tarikh sebutan semula kes bagi serahan laporan kimia.


DUN Johor bubar

Dewan Undangan Negeri (DUN) Johor dibubarkan hari ini sekali gus memberi laluan pilihan raya negeri (PRN) buat kali keempat diadakan sejak pandemic melanda negara.Sebuah kenyataan rasmi istana berkata Sultan Ibrahim Sultan Iskandar telah menerima watikah pembubaran DUN Johor yang diserahkan oleh Menteri Besar Hasni Mohammad.“Pada pertemuan bersama tuanku sultan, Hasni turut diiringi Setiausaha Kerajaan Negeri Johor, Azmi Rohani yang kemudian mempersembahkan watikah pembubaran DUN Johor.“Fasal 23 Bahagian Kedua Undang-Undang Tubuh Kerajaan Johor 1895 bahawa Dewan Negeri Johor Darul Takzim termansuh pada 22 Januari 2022,” katanya.Spekulasi PRN bakal diadakan di negeri itu semakin hangat diperkatakan sejak kematian ahli Dewan Undangan Negeri (Adun) Kempas Osman Sapian bulan lalu, di mana menyebabkan kerajaan negeri pimpinan Umno yang mengetuai Barisan Nasional (BN) hanya mempunyai majoriti satu kerusi.Ketika ini, secara keseluruhannya, BN memegang 28 kerusi yang terdiri dari Umno (14), Bersatu (11) dan PAS (satu), sementara Pakatan Harapan (PH) memegang 27 kerusi yang terdiri dari DAP (14), PKR (tujuh) dan Amanah (enam).PRN yang bakal diadakan di Johor kali ini menyusuli PRN Sarawak pada Disember tahun lalu di mana ia dimenangi Gabungan Parti Sarawak dengan meraih 76 dari 82 kerusi DUN Sarawak yang dipertandingkan.Sebelumnya, PRN Melaka turut diadakan di mana ia menjadi PRN pertama dilaksanakan selepas perintah darurat ditarik semula.Pada PRN Melaka, BN memenangi 21 dari 28 kerusi DUN.Sementara PH hanya memenangi lima kerusi manakala Perikatan Nasional (PN) hanya memenangi dua kerusi.Sebelum perintah darurat diisytiharkan di seluruh negara pada Januari 2021, Sabah juga turut mengadakan PRN.Bagaimanapun, pelaksanaan PRN di negeri itu menyebabkan peningkatan kes Covid-19 akibat pergerakan pengundi dan jentera pilihan raya yang aktif sepanjang tempoh diadakan.


Strategi di sebalik pelantikan Zahid sebagai menteri pembangunan desa

Pelantikan Presiden Umno Ahmad Zahid Hamidi sebagai timbalan perdana menteri dan menteri pembangunan desa dan wilayah merupakan strategi memenangi undi Melayu luar bandar bagi kerajaan campuran yang diketuai Pakatan Harapan (PH), kata penganalisis.
Ini kerana, pada Pilihan Raya Umum ke-15 (PRU15), Barisan Nasional (BN) hanya memenangi 30 kerusi Parlimen disebabkan kebangkitan Perikatan Nasional (PN).
Beberapa kerusi selamat Umno turut terlepas ke tangan PN seperti Gua Musang, Pasir Salah, Gerik, Ketereh dan Tanjung Karang.
Penganalisis berkata, pemberian portfolio penting itu mengisyaratkan kuasa baru Zahid untuk mengetuai usaha mendapatkan semula undi Melayu luar bandar.
Sebelum ini, kementerian itu dikenali sebagai kementerian pembangunan luar bandar.
Azman Awang Pawi dari Universiti Malaya berkata, kementerian itu membantu usaha memenangi kepercayaan masyarakat luar bandar khususnya kaum Melayu.
"Sebelum ini kementerian itu kurang dimanfaatkan sepenuhnya oleh menteri sebelum ini," katanya kepada MalaysiaNow.
Sebelum ini, portfolio itu sering diberikan kepada pemimpin kanan Umno yang memegang jawatan naib presiden.
Antara yang pernah memegang jawatan itu Ismail Sabri Yaakob yang juga bekas perdana menteri, Mahdzir Khalid dan Shafie Apdal.
Mazlan Ali dari Universiti Teknologi Malaysia berkata, agensi-agensi di bawah kementerian itu mempunyai hubungan langsung dengan rakyat di desa dan kawasan-kawasan Felda.
"Secara tidak langsung, menteri berkenaan boleh bertemu santuni orang kampung dan memberi bantuan melalui kementerian.
"Cawangan-cawangan Umno di kawasan desa boleh disalurkan bajet yang mana ia digunakan untuk pembangunan.
“Rakyat akan lihat bantuan-bantuan yang datang ialah bantuan daripada Umno," katanya.
Mazlan berkata soal bantuan amat penting kepada golongan seperti pekebun dan petani.
Mereka lebih banyak bergantung kepada kerajaan berbanding golongan bandar yang lebih berdikari.
Antara agensi utama di bawah kementerian itu termasuklah Majlis Amanah Rakyat (Mara), Jabatan Kemajuan Masyarakat, Pihak Berkuasa Kemajuan Pekebun Kecil Perusahaan Getah dan Lembaga Penyatuan dan Pemulihan Tanah Persekutuan.
Dengan jawatan itu, Azman berkata Zahid perlu proaktif dalam memastikan beliau menjadi jurucakap terbaik dalam mendepani isu dan permasalahan masyarakat desa.
"Perkara-perkara sebegini akan menjadi antara cabaran terbesar Zahid dalam menunjukkan bahawa beliau mampu untuk membawa penyelesaian sebenar masyarakat desa dengan keyakinan yang tinggi sehingga mengatasi persepsi negatif terhadap beliau sendiri," katanya.
Pelantikan itu juga dilihat memberi kelebihan kepada ahli Parlimeb Bagan Datuk itu untuk meneruskan penguasaannya dalam Umno.
Parti itu perlu mengadakan pemilihan selewat-lewatnya enam bulan selepas pilihan raya setelah beberapa kali menangguhkan proses pemilihan sebelum ini.
Azman berkata portfolio tersebut membolehkan beliau berhubung dengan akar umbi luar bandar yang membentuk segmen sokongan terkuat parti Umno.
"Beliau tidak boleh mengambil masa yang lama untuk mendekatkan diri sekiranya tidak mahu pengaruhnya dalam parti terutamanya di kawasan pusat kuasa parti ini yang dibimbangi akan terhakis jika tindakan segera tidak dilaksanakan."
Pada PRU15, BN hanya mendapat kira-kira 33% undi Melayu, manakala PN mendapat 54%.
PH mendapat peratusan undi Melayu paling rendah iaitu pada 11%.


PKR, Amanah tanding 20 kerusi, DAP 16 bagi PRN Johor

PKR dan Amanah masing-masing akan bertanding 20 kerusi, manakala DAP pula akan bertanding 16 kerusi pada Pilihan Raya Negeri (PRN) Johor akan datang, kata Mohamad Sabu.Presiden Amanah itu berkata keputusan berhubung agihan kerusi itu berjaya dimuktamadkan kelmarin sambil menambah calon bertanding masih dalam proses untuk dimuktamadkan.“Keputusan agihan kerusi diputuskan kelmarin dengan PKR dan Amanah 20 kerusi manakala DAP pula 16 kerusi,” katanya seperti dilaporkan Berita Harian.“Selepas ini, ketiga-tiga parti akan berbincang semula bagi memuktamadkan agihan dengan parti lain yang mahu bertanding bersama PH pada PRN Johor, termasuk Muda, Pejuang dan Warisan.”Mohamad turut berkata keputusan berhubung parti lain yang akan bersama Pakatan Harapan (PH) menghadapi PRN Johor kali ini akan dimuktamadkan dalam masa terdekat.“PH Johor akan membuat pengumuman rasmi apabila semuanya sudah dimuktamadkan.”PRN Johor adalah PRN keempat diadakan sejak pandemik melanda.PH mengalami kekalahan teruk pada setiap PRN yang diadakan selepas Pilihan Raya Umum ke-14 (PRU14) lalu.Kekalahan paling teruk dialami PKR yang dipimpin Anwar Ibrahim walaupun mendapat kerusi paling banyak untuk ditandingi pada setiap PRN terutama di Melaka dan Sarawak.Parti itu kalah di kesemua 28 kerusi yang ditandinginya di Sarawak pada 18 Disember lalu.Sementara itu, di Melaka, PKR kalah di 11 kerusi ditandinginya, manakala Amanah memenangi satu kerusi dan DAP memenangi empat kerusi.Mengulas cadangan sesetengah pihak supaya PH bergabung dengan Perikatan Nasional (PN) bagi menghadapi PRN Johor, Mohamad berkata, perkara itu tidak dibincangkan setakat ini.“Isu ini tidak ada dibincangkan dalam Majlis Presiden PH. Setakat ni PH akan bergerak bersama beberapa parti yang akan menyertai kita pada PRN Johor ini.“Setakat ini tiada permohonan daripada gabungan lain termasuk PN untuk bersama PH bagi menghadapi PRN Johor,” katanya.Semalam, PH mengumumkan PKR akan menggunakan logo sendiri sementara DAP dan Amanah kekal menggunakan logo PH pada PRN Johor kali ini.Mengulas berkenaan isu itu, Mohamad berkata keputusan tersebut tidak menimbulkan masalah terhadap PH.“Perlu diingat, pembangkang menggunakan logo berbeza pada PRU sejak 1990 lagi dan hanya menggunakan logo yang sama pada PRU14 lalu.“Pengundi sekarang sudah bijak dan bagi kita, ia bukan satu masalah pun,” katanya.DUN Johor dibubarkan pada 22 Januari lalu selepas mendapat perkenan Sultan Ibrahim Sultan Iskandar.Ketika ini, secara keseluruhannya, Barisan Nasional (BN) memegang 28 kerusi yang terdiri dari Umno (14), Bersatu (11) dan PAS (satu), sementara PH memegang 27 kerusi yang terdiri dari DAP (14), PKR (tujuh) dan Amanah (enam).


Indonesia siasat kebocoran data kerajaan oleh penggodam 'Bjorka'

Indonesia menubuhkan pasukan tindak balas kecemasan untuk menyiasat kebocoran sejumlah data milik tokoh masyarakat dan surat-surat yang ditujukan kepada Presiden Joko Widodo.
Menteri Komunikasi dan Teknologi Maklumat (Kominfo) Johnny G. Plate berkata pasukan itu akan dianggotai Badan Siber dan Enkripsi Negara, Kominfo, polis dan Badan Perisikan Negara (BIN).
“Mereka akan meneliti data yang beredar termasuk oleh penggodam, 'Bjorka',” katanya selepas mesyuarat bersama presiden di Istana Merdeka semalam.
Bagaimanapun, semakan awal mendapati data bocor itu berstatus umum dan bukan data spesifik yang terkini, kata Johnny.
Sepanjang minggu lalu, "Bjorka" mendakwa telah mencapai beberapa data milik kementerian termasuk surat milik Joko Widodo serta surat dari agensi perisikan.
Sementara itu, Johnny berkata Kominfo masih menunggu jadual perbahasan di Parlimen mengenai rang undang-undang perlindungan data untuk memperkukuh infrastruktur keselamatan siber negara itu.


Malaysiakini bayar denda RM500,000

Mkini Dotcom Sdn Bhd yang mengendalikan portal berita Malaysiakini membayar denda RM500,000 yang diputuskan oleh Mahkamah Persekutuan selepas mendapati syarikat itu bersalah menghina mahkamah menerusi penerbitan komen pembaca.Mkini Dotcom yang diwakili peguam A. Surendra Ananth, ketika dihubungi mengesahkan denda itu dibayar di kaunter mahkamah hari ini.Beliau berkata Ketua Pegawai Eksekutif syarikat itu, Premesh Chandran pergi ke Istana Kehakiman untuk membayar denda itu.Pada Jumaat lalu, Mahkamah Persekutuan memerintahkan Mkini Dotcom membayar denda itu dalam tempoh tiga hari bermula Isnin (22 Februari).Mkini Dotcom didenda RM500,000 oleh panel tujuh hakim diketuai Presiden Mahkamah Rayuan Rohana Yusuf kerana menghina mahkamah selepas mahkamah mendapati pertuduhan mempermudah penerbitan lima komen pembaca terhadap syarikat itu telah dibuktikan.Bagaimanapun, mahkamah mendapati Ketua Pengarang Malaysiakini Steven Gan tidak bersalah menghina mahkamah.Dalam keputusan majoriti 6-1, Hakim Rohana berkata Mkini Dotcom mempunyai kawalan penuh terhadap bahan yang boleh dan tidak boleh diterbitkan, justeru ia harus bertanggungjawab terhadap risiko yang menyusul daripada cara platformnya dioperasikan.Beliau berkata syarikat itu mempermudah penerbitan komen menghina oleh pihak ketiga, pelanggan.Hakim lain yang bersetuju dengan keputusan majoriti ialah Hakim Besar Malaya Azahar Mohamed, Hakim Besar Sabah dan Sarawak Abang Iskandar Abang Hashim serta hakim-hakim Mahkamah Persekutuan Mohd Zawawi Salleh, Vernon Ong Lam Kiat dan Abdul Rahman Sebli.Hakim Mahkamah Persekutuan Nallini Pathmanathan yang membuat keputusan menentang merumuskan, Mkini Dotcom serta Gan tidak boleh dipertanggungjawabkan atas kesalahan menghina mahkamah kerana pemohon (peguam negara) gagal membuktikan melangkaui keraguan munasabah bahawa mereka (responden) memiliki pengetahuan tentang kewujudan komen pihak ketiga serta dengan sengaja berniat menyiarkan komen-komen tersebut.Pada 17 Jun tahun lepas, Mahkamah Persekutuan membenarkan permohonan kebenaran ex-parte peguam negara untuk  memulakan prosiding komital terhadap Mkini Dotcom serta Gan berhubung komen lima pembaca mengenai satu artikel yang disiarkan oleh Malaysiakini pada 9 Jun, bertajuk “CJ orders all courts to be fully operational from July 1” yang didakwa bersifat menghina.Pada 2 Julai tahun lepas, Mkini Dotcom dan Gan gagal membatalkan kebenaran yang diperoleh oleh peguam negara bagi memulakan prosiding komital terhadap mereka.Dilaporkan syarikat itu berjaya mengumpulkan lebih RM500,000 melalui sumbangan orang ramai.


Kedai makan di simpang jalan

Dua minggu dulu aku singgah ke Taiping dalam perjalanan pulang dari Pulau Pinang. Taiping ini amat istimewa.
Cerita dan sejarah aku dan Taiping sambung menyambung.
Kali ini aku wajib singgah ke Taiping. Ada perjanjian antara aku dan Taiping yang masih belum selesai. Ada hutang yang masih belum dibayar.
Di zaman sekolah menengah di Jelebu, aku diberitahu oleh Mr Tay, guru ilmu alam bahawa Jelebu adalah daerah terpanas di Malaysia.
Manakala Taiping pula merupakan wilayah paling basah di Malaysia.
Kali pertama aku sampai ke Taiping pada tahun 1969.
Kemudian pada tahun 1970, hampir setiap hari Selasa aku datang ke Taiping.
Aku datang dari Kuala Kangsar untuk pergi ke “Burma Pool” di bawah kaki Bukit Larut dalam Taman Tasik Taiping.
Berenang ini aktiviti hari Selasa. Aktiviti Kelab Renang Malay College Kuala Kangsar (MCKK). Ketika itu kolam renang MCKK pecah maka gantinya kami berenang di Burma Pool Taiping.
Kemudian pada tahun 2001 aku ditahan mengikut Akta Keselamatan Dalam Negeri (ISA). Aku dihantar ke Kem Tahanan Kamunting (Kemta). Selama dua tahun aku di sana.
Kem Kamunting ini hanya enam batu jauhnya dari pekan Taiping.
Kereta yang aku tumpang dari Pulau Pinang di pandu oleh Mus. Kereta mengelencong masuk ke tol Kamunting untuk menuju ke  Taiping. Di sini aku teringat kem tahanan Kemta.
Tempat jatuh lagi di kenang inikan pula tempat dikurung.
Melintas jalan arah ke Masjid Kamunting aku teringat tahun pertama di Kemta aku menginap dalam satu sel bersama Tian Chua.
Tahun kedua baru aku dan Tian disatukan dalam satu blok bersama Lokman Noor Adam, Ezam Mohd Nor, Badrul Amin dan Shaari Sungib (Pak Abu). Kami duduk dalam Blok B2 Kemta.
Dalam kem tahanan aku banyak masa. Selain daripada membaca, berfikir dan berangan-angan aku juga bersukan.
Paling aktif dan cekap bersukan ialah Ustaz Badrul. Ustaz ini tidak merokok. Tubuh badan segak. Ustaz Badrul boleh melompat  memusingkan badan dan kembali berdiri tegak.
Lokman juga bersukan. Dia cuba menurunkan berat yang agak menonjol. Aku bersukan untuk membunuh masa.
Aku ikut Ustaz Badrul main badminton. Sambil ketawa sambil kejar mengejar kami menghabiskan masa di waktu petang sebelum masuk kembali ke sel yang akan dikunci pada jam 7.00 malam.
Blok B2 ini agak luas. Seluas satu padang bola. Ada dua bangunan. Satu pejabat warden yang menjaga kami. Satu lagi tempat tidur kami.
Antara dua bangunan ini ada tanah lapang dan satu gelanggang badminton.
Saban petang aku memukul bulu tangkis dengan Ustaz Badrul. Aku bermain tanpa teknik.
Aku bukan Tan Aik Mong atau Misbun Sidek. Kami bermain untuk mengeluarkan peluh.
Sambil memukul bulu tangkis sambil berbual. Kejar mengejar sambil ketawa. Seronok memang seronok hingga aku terlupa aku dalam penjara.
Tiba-tiba satu pagi jari telunjuk kiri aku bengkak. Aku merasa sakit. Apakah aku digigit lipan ketika tidur?
Sehari berlalu sakit tidak berkurangan.
Jaswan Singh pegawai pembantu Hospital Kemta mencadangkan aku diperiksa di Hospital Taiping. Aku agak risau jari aku makin membengkak.
“You have tennis elbow,” kata Jaswan setelah dia memeriksa lengan aku.
“Saya tak main tennis, bukan elbow yang sakit tapi jari.” Aku menjelaskan.
“The name only, you sakit di lengan, yang bengkak jari. This is what we call tennis elbow. You pukul bulu tak betul.” Jaswan ketawa.
“Mana aku ada bulu di sini.” Aku terbarai ketawa.
Selasa jam 10.00 pagi aku dipanggil oleh “cikgu” untuk ke hospital. Cikgu ini adalah istilah anak muda lulusan “Pusat Serenti” untuk para warden.
Terkurung berbulan-bulan dapat keluar ke hospital ini satu perkara yang amat menggembirakan.
Aku dapat melihat dunia. Melihat kereta, bas, pejalan kaki, kedai dan bertukar angin. Menyeronokkan.
Hospital di pinggir pekan Taiping. Dalam van penjara aku digari. Mustahil dapat aku melarikan diri dengan pakaian orang tahanan, seluar jerut biru, baju putih dan selipar Jepun.
Kereta yang dipandu oleh Mus melintas pekan Kamunting. Lalu depan Stesen Bas Kamunting. Lalu depan Masjid Kamunting.
Melintas depan kawasan perumahan dan masuk ke kawasan askar.
Taiping pekan warisan. Banyak bangunan lama peninggalan Inggeris. Mata aku terbuka luas. Ingatan aku dalam van penjara kembali segar.
Van penjara  berhenti di lampu trafik.
Kami berhenti di “simpang T”, menunggu lampu hijau. Aku menoleh ke luar sebelah kiri.
Aku nampak sebuah kedai makan Melayu. Bila lampu hijau menyala van penjara meluncur masuk ke perkarangan hospital.
Aku diberi rawatan oleh jururawat yang agak muda. Tangan kiri aku hingga ke siku di rendam dalam lilin cair.
Ini terapi  saraf akibat dari main badminton tanpa teknik yang betul.
“Ikut terus ke depan, belok kiri kita akan jumpa hospital.” Aku berkata kepada Mus yang belum arif dengan jalan di Taiping.
“Kau ingat ke jalannya?” Mus bertanya.
“Mustahil aku lupa.” Aku menyakinkan Mus mengenai arah jalan.
Mustahil aku akan melupakan jalan dari Kamunting ke Hospital Taiping.
Aku rasa hampir tiga bulan, 12 kali aku datang ke Pusat Terapi Hospital Taiping untuk mendapatkan rawatan tennis elbow.
Kereta yang dipandu oleh Mus sampai ke lampu jalan di persimpangan T. Lampu merah. Kereta berhenti.
Aku memandang ke kiri. Aku tersenyum puas. Kedai makan simpang jalan ini masih wujud.
Hutang aku akan dapat diselesaikan.
Restoran Ridhwan sedang rancak melayan pelanggan.
Ketika dalam van penjara, setiap kali aku sampai ke simpang jalan ini aku akan menoleh ke dalam kedai makan.
Kali ini aku bukan dalam van penjara. Aku menoleh ke kiri. Aku ternampak pelanggan yang ramai dalam kedai.
Di kanan aku, Mus sedang memandu.
Aku teringat makanan dalam tray plastik Kemta.
Ada nasi, sesenduk sayur dan sekeping ikan masin yang sampai dua kali seminggu.
Hari Ahad ada seketul daging. Hari Rabu telur, Khamis ikan, Jumaat dan Isnin ikan masin.
Ketika dalam  van penjara aku berangan-angan satu masa nanti aku akan datang ke kedai makan ini.
Dalam hati aku berjanji satu hari nanti selepas aku bebas aku akan datang makan di sini.
Isnin 30 Januari, 2023 aku sampai.
Kereta kami membelok ke kiri dan mencari tempat letak kereta.
Aku  menapak  masuk  dari pintu belakang  dan terus menuju ke meja lauk pauk.
Ini bukan lauk Kemta atau Penjara Taiping.
Ada gulai ikan, gulai ayam, ulam dan telur masin rebus.
Ada dua jenis ikan goreng. Ada sambal ikan. Ini kedai makan nasi campur masakan Melayu.
Aku ambil ikan bawal masak kicap.
Aku ambil ulam, daun salad dan timun. Ada satu daun aku ambil tapi aku tak mengenali daun ulam ini.
“Daun apa ni kak?” Aku bertanya kepada Kak Diah wanita 40-an yang aku rasa tuan kedai makan ini.
“Daun tenggek burung.” Jawabnya ringkas.
“Ni apa ni? Gulai apa?” Aku bertanya lagi.
“Gulai pisang emas.” Kak Diah menjawab.
Aku tak makan nasi. Aku makan gulai pisang dengan ikan bawal. Aku ambil semua ulam. Hinggakan dulang ulam kosong.
Sesudah makan aku pergi ke meja duit bukan untuk membayar tapi melihat barangan dalam balang plastik yang ada tersusun di atas meja.
“Ni apa ni kak?” Aku bertanya.
“Sambal lada bilis.”
“Dah lama meniaga? Saya pernah nampak kedai ni lama dulu, tahun 2001 ke 2002. Tapi tak pernah singgah.” Aku bersurah.
“Woit, lama tu kami ambil tahun 2009. Dulu orang lain punya.” Kakak memberi penerangan.
“Sewa berapa kak?” Aku cuba mencungkil.
“Seribu lebih, ni bangunan milik Jabatan Agama Taiping kami sewa.” Kakak memberi penjelasan.
“Saya dulu selalu nampak kedai ni, saya dalam van penjara Kamunting masa pergi hospital.” Aku bercerita lagi.
“Kamunting mana?”
“Tahanan Kamunting dua tahun, tiga hari di penjara Taiping.” Aku menyambung cerita.
“Kes apa?” Kakak bertanya.
“Kes politik.” Jawapan aku memberhentikan perbualan.
Aku duduk di bahagian depan kedai dan boleh memandang ke hospital.
Di kawasan belakang restoran masih ramai pelanggan.
Mata aku mengarah ke Hospital Taiping. Sayu juga hati aku.
Aku teringat dengan misi jururawat yang baik hati yang merawat aku. Di mana agaknya dia kini bertugas.
Dialah yang  menyediakan lilin cair untuk aku merendam tangan.
Pasti dia sudah berumahtangga. Ini kisah 20 tahun dulu.
Aku membayar bil makan dan membeli satu balang sambal bilis.
Dalam kereta aku teringat dengan popiah  basah Taiping.
Lalu Mus bertanya kepada “Lebai Google” di mana kedai popiah Taiping.
Kereta berpusing mencari Kedai No 1 di kawasan pasar yang dikatakan oleh Google ada menjual popiah.
“Tiga ringgit untuk lima popiah.” Aku memberi tahu Mus yang duduk menunggu dalam kereta.
“Lepas ni ke mana?” Mus bertanya.
“Di Taiping  kalau tak ke warung cendol tak sah lawatan kita.” Aku berfatwa.
Lalu kami bertanya sekali lagi kepada Lebai Google.
Kami berlegar mencari kedai menjual cendol.
Cendol amat terkenal di Taiping. Ada beberapa buah kedai. Akhirnya bertemu warung kecil. Ini pilihan aku. Aku lihat ramai juga pelanggan.
Kami memesan cendol biasa. Enak dan terasa santan dan gula Melakanya.
“Lebih sedap dari cendol biasa yang aku minum di Tanjung Karang.” Komen aku kepada Mus.
“Lepas cendol ni kita ke Taman Tasik, sana aku mandi, berenang. Nak tunjuk tempat itu pada kau.”
Kereta bergerak hingga sampai ke depan Penjara Taiping.
“Aku dah tidur tiga malam dengan Tian dalam jel ni, sebelum aku dibebaskan dari ISA. Bukan semua orang dapat masuk Penjara Taiping, hanya yang terpilih saja.” Aku dengan bangga bercerita kepada Mus.
Penjara ini cukup klasik. Didirikan pada tahun 1879. Ini cara kolonial Inggeris mengawal samseng Cina yang bergaduh di lombong bijih timah.
Dari belakang penjara kereta kami menyusur dan masuk ke Taman Tasik.
Kami berlegar dalam kereta. Kami melintas kawasan perkuburan Perang Dunia Kedua, makam kolonial.
“Ha itu tempat aku berenang setiap hari Selasa tahun 1970. Sejuk gila, lepas mandi pergi medan selera.
“Makan sate, 5 sen secucuk. Masa tu sate murah, ada junior yang ambil peluang isap rokok. Aku yang paling senior buat tak nampak.” Aku bercerita sejarah ketika aku jadi budak koleq.
Kereta diberhentikan. Kami berjalan di bawah pokok-pokok tua yang kini menjadi satu tarikan di Taman Tasik Taiping.
Aku nampak ramai pelancong bersiar mengambil angin di tepi tasik.
Ketika berjalan di tepi tasik di bawah Pokok Hujan yang berumur ratusan tahun ini aku teringat kembali kata-kata bijak Confusius: “Masa menanam pokok terbaik ialah dua puluh tahun dahulu. Masa kedua terbaik ialah esok.”
Setelah penat berjalan aku bersuara: “Ok kami nak pulang dan selamat tinggal Taiping.” Aku bercakap kepada tasik.
Kereta kami bergerak menuju ke Kuala Kangsar ikut jalan lama. Dalam kepala aku teringat pada Taiping dan sejarah peninggalan  Inggeris.
Aku terfikir, Inggeris meluluskan ISA. Inggeris membina Kem Tahanan Kamunting.
Inggeris mendirikan Penjara Taiping. Inggeris membuka hutan dan membina Taman Tasik di kaki Bukit Larut. Inggeris membina Burma pool.
Aduh! Semuanya peninggalan Inggeris. Malah MCKK tempat aku belajar pun peninggalan Inggeris.
Ratusan tahun dulu Inggeris menanam Pokok Hujan. Mengikut Confusius hari kedua terbaik menanam pokok ialah esok.
Aku juga berniat untuk menanam sesuatu. Aku mahu menanam ingatan untuk generasi akan datang.


Lampu gagal menyala, Tesla panggil balik lebih 400 ribu kereta di China

Pengeluar kereta elektrik Tesla akan memanggil semula 435,132 kenderaan di China susulan gangguan perisian yang boleh menyebabkan lampu belakang gagal menyala, lapor Agensi Berita Xinhua.
Ia melibatkan 142,277 kenderaan Model 3 yang dikeluarkan antara 27 Disember 2020 dan 7 November 2022 dan hampir 300,000 kenderaan Model Y yang dikeluarkan antara 1 Januari 2021 dan 1 November 2022, menurut kenyataan Pentadbiran Negeri bagi Peraturan Pasaran China.
Lampu belakang pada satu atau kedua-dua sisi kenderaan mungkin gagal menyala kerana anomali perisian tegar boleh menyebabkan pengesanan kerosakan palsu semasa proses memanaskan kenderaan.
Kegagalan itu boleh meningkatkan risiko perlanggaran dalam keadaan gelap.
Tesla akan menggunakan perisian terkini bagi menangani isu itu, menurut kenyataan itu.


Najib tak pernah kata ‘okey’ pada KPMG untuk tandatangan penyata tunai 1MDB, kata saksi

Mahkamah Tinggi diberitahu bahawa Najib Razak tidak berkata “okey” kepada KPMG Malaysia untuk menandatangani penyata kewangan 1Malaysia Development Berhad (1MDB) 2013 selepas pertemuan firma audit itu dengan 1MDB diadakan di kediaman bekas perdana menteri di Langgak Duta pada 15 Disember 2013.Bekas ketua pegawai kewangan (CFO) 1MDB Azmi Tahir, 48, yang bersetuju dengan soalan yang dikemukakan oleh peguam Najib, Wan Aizuddin Wan Mohammed juga berkata perkataan “okey” tidak pernah disebut oleh Najib.Azmi menjelaskan bahawa mesyuarat itu diadakan atas permintaan KPMG kerana firma audit itu bertegas untuk bertemu Najib kerana tidak berpuas hati dengan maklumat dan dokumentasi yang disediakan oleh pengurusan 1MDB bagi tujuan mengaudit pelaburan dana kekayaan Malaysia berjumlah AS$2.3 bilion di luar negara.Saksi itu berkata bahawa beliau menerima panggilan telefon daripada rakan kongsi KPMG Ahmad Nasri Abdul Wahab dan ketika itulah permintaan tersebut dibuat, selepas juruaudit tidak berpuas hati dengan maklumat yang diberikan syarikat itu, setakat ini.Saksi pendakwaan ke-12 itu berkata demikian ketika pemeriksaan balas oleh Aizuddin dalam perbicaraan Najib berhubung penyelewengan RM2.3 bilion daripada dana 1MDB.Aizuddin: Apakah reaksi anda apabila mendengar permintaan KPMG?Azmi: Saya terkejut. Saya tanya kenapa mereka nak berjumpa dengan perdana menteri? Mereka berkata mereka mahu mendengar daripada pemegang saham bahawa semuanya okey. Mereka berkata jika Najib berkata okey, maka mereka akan menandatangani (pada penyata kewangan 1MDB).Aizuddin: Anda berkata mereka (KPMG) kata, “Jika PM kata okey, mereka akan tandatangan”. Jadi, anda akan bersetuju bahawa selepas pertemuan dengan Najib, dia tidak pernah berkata, “okey anda boleh tandatangan”? Azmi menjawab: “Kata-kata itu bukan dari dia”.Azmi juga berkata dia telah menyampaikan mesej itu (permintaan KPMG) kepada ahli perniagaan dalam buruan Low Taek Jho atau Jho Low semasa perbualannya dengan Ahmad Nasri.Azmi: Jho Low berkata, kenapa, kenapa jumpa PM? Jadi saya cakap, mereka (KPMG) berkata jika mereka jumpa dan puas hati serta PM mengetahui dan ia okey, maka mereka akan tandatangan. Saya telah diberi tekanan oleh Jho Low, “Semestinya, mereka akan tandatangan”.Peguam itu kemudiannya mempersoalkan mengapa Jho Low adalah orang pertama yang dihubungi Azmi berhubung permintaan KPMG untuk bertemu Najib, dan saksi itu berkata tiada seorang pun daripada mereka berurusan secara langsung dengan PMO (Pejabat Perdana Menteri) dan dalam hal ini, mereka percaya dia (Jho Low) adalah wakil (PM).Ketika ditanya mengapa saksi memilih Jho Low berbanding Azlin Alias sebagai setiausaha sulit utama Najib ketika itu, saksi itu berkata walaupun dia berurusan dengan Azlin, namun Jho Low memainkan peranan utama kerana dia (Jho Low) mengendalikan urusan audit dan 1MDB.Mahkamah juga mendengar hujah bahawa, walaupun selepas pertemuan pada 15 Disember itu, tiada laporan akhir audit dikeluarkan oleh KPMG.Menjawab soalan lain, saksi berkata Najib tidak menelefon dan meminta beliau untuk menggantikan KPMG dengan Deloitte.Dilaporkan bahawa selepas pertemuan dengan Najib, KPMG digugurkan sebagai juruaudit 1MDB dan digantikan oleh firma audit Deloitte untuk mengaudit penyata kewangan 2013 dana itu.Sebelum ini, bekas ketua pegawai eksekutif 1MDB Mohd Hazem Abd Rahman memberi keterangan bahawa KPMG disingkirkan sebagai juruaudit 1MDB berikutan tekanan daripada Najib.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung hari ini.


465 kes bunuh diri dari Jan-Jun, kata menteri

Sejumlah 465 kes cubaan bunuh diri dirujuk kepada Kementerian Kesihatan (KKM) bagi tempoh dari Januari hingga Jun tahun ini, berbanding 675 dalam tempoh yang sama tahun lepas.Menteri Kesihatan Dr Adham Baba berkata KKM mewujudkan Talian Sokongan Psikososial sejak 25 Mac lepas dengan kerjasama Mercy Malaysia bagi membantu menangani isu berkenaan, dan agensi-agensi kerajaan lain seperti Jabatan Kemajuan Islam Malaysia dan Kementerian Pembangunan Wanita, Keluarga dan Masyarakat turut mewujudkan talian bantuan masing-masing.Beliau berkata secara keseluruhannya sejak 25 Mac hingga hujung Ogos lepas 11,791 panggilan diterima talian-talian ini, dan setiap pemanggil mempunyai purata tiga isu, dengan 50 peratus isu yang dirujuk memerlukan sokongan emosi serta kaunseling seperti stres, risau dan putus harapan.Katanya ia berpunca daripada faktor-faktor seperti hilang pekerjaan, tiada sumber pendapatan, masalah hubungan interpersonal, isolasi dan pengurangan akses kepada perkhidmatan bantuan sewaktu Perintah Kawalan Pergerakan (PKP).Beliau berkata demikian semasa berucap merasmikan The Orchid Clubhouse MIASA sempena Hari Pencegahan Bunuh Diri Sedunia 2020 di Petaling Jaya hari ini,Dr Adham berkata Pertubuhan Kesihatan Sedunia (WHO) melaporkan lebih 800,000 orang membunuh diri setiap tahun dengan purata satu kejadian bunuh diri setiap 40 saat.Menurutnya secara global, kejadian bunuh diri adalah antara 20 penyebab utama kematian bagi semua peringkat umur, dan satu daripada tiga penyebab utama kematian dalam kalangan umur 15 hingga 44 tahun.Sementara itu, Dr Adham berkata tema hari pencegahan bunuh diri pada tahun ini iaitu “Let’s TALK Minda Sihat: Kesihatan Mental Milik Semua, Bersama Cegah Bunuh Diri” bertepatan dengan situasi pandemik Covid-19 yang mempunyai impak signifikan terhadap kesihatan mental.Beliau berkata selain daripada kempen dan promosi, KKM juga menyediakan perkhidmatan mental termasuk di 1,001 klinik kesihatan mental seluruh negara, empat institusi mental, 66 hospital kerajaan dan 28 Pusat Kesihatan Mental Masyarakat (Mentari).


317 kes Covid-19 hari ini, satu kematian

Kes baru jangkitan Covid-19 terus mencatatkan peningkatan dengan 317 disahkan positif hari ini dengan kesemuanya merupakan penularan tempatan.Ketua Pengarah Kesihatan, Dr Noor Hisham Abdullah berkata, daripada 317 kes baru itu sebanyak 37 jangkitan mempunyai sejarah perjalanan ke Sabah.“Terdapat satu kes kematian baru menjadikan jumlah keseluruhan 137 orang,” katanya.Noor Hisham berkata, terdapat tiga kluster baru dikesan iaitu dua di Kedah dikenali Kluster Bah Lunas dan Kluster Bah Rose, manakala satu di Selangor dikenali Kluster Jelok.Kluster Bah Lunas dikesan di Kulim, Kedah, dengan kes indeks, kes ke-11,471 mempunyai sejarah perjalanan ke kawasan berisiko di Sabah.Lelaki berusia 35 tahun itu dikesan positif pada 30 September lepas dan dimasukkan ke Hospital Sultanah Bahiyah, Kedah. Susulan itu, saringan kontak rapat telah dijalankan dan tiga lagi kes positif Covid-19 bagi Kluster Bah Lunas dikenal pasti.“Semua kes positif ini melibatkan warganegara Malaysia. Mereka telah dimasukkan ke Hospital Sultanah Bahiyah,” katanya pada sidang media di sini hari ini.Memperincikan kluster yang puncanya masih di dalam siasatan, beliau berkata 112 individu telah disaring dengan empat kes dikesan positif, 21 negatif manakala 87 masih menunggu keputusan.


Mahathir dedah cadangan kepada Agong, Anwar hubunginya

Dr Mahathir Mohamad tidak melihat keperluan kerajaan baru dibentuk dalam suasana sekarang, namun memilih pembentukan sebuah majlis yang mirip dengan Majlis Gerakan Negara (Mageran) yang pernah dibentuk beberapa dekad lalu untuk mengembalikan keluhuran undang-undang selepas rusuhan pada tahun 1969.Bekas perdana menteri itu berkata beliau mencadangkan perkara tersebut kepada Yang di-Pertuan Agong ketika mengadap hari ini, mengatakan ia lebih baik daripada melaksanakan pilihan raya ketika negara dilanda pandemik.“Saya beritahu pilihan raya boleh jadi berbahaya kerana kita sudah melihat sendiri apa yang berlaku di Sabah, jadi itulah apa yang saya beritahu kepada beliau,” kata Mahathir pada satu sidang media secara dalam talian hari ini.Beliau berkata Mageran seperti yang pernah ditubuhkan pada 1969 dan diketuai bekas perdana menteri Abdul Razak Hussein sangat berkesan selain dapat memperkasakan pemimpin-pemimpin pembangkang dengan membawa mereka masuk sebagai sebahagian daripada kerajaan.“Kita ada beberapa idea, tapi kerajaan tak datang dgn idea untuk selesaikan masalah ini,” katanya.Mahathir berkata beliau turut menawarkan diri untuk mengetuai Mageran sekiranya ditubuhkan.“Sebab saya sudah ada di sana, jadi saya tawarkan khidmat saya,” tambahnya.Mahathir bagaimanapun berkata idea untuk menubuhkan Mageran akan ditolak oleh Perdana Menteri Muhyiddin Yassin.Anwar telefonDalam pada itu, Mahathir mengesahkan Pengerusi Pakatan Harapan Anwar Ibrahim menghubunginya sebelum menerima jemputan mengadap Sultan Abdullah Sultan Ahmad Shah hari ini.“Anwar ada telefon saya. Nampaknya dia tak dapat berikan apa-apa cadangan untuk selesaikan masalah yang kita hadapi sekarang ini,” kata Mahathir.Mahathir berkata mereka sepatutnya menulis kepada Agong untuk tindakan susulan terhadap memorandum bersama yang diserahkan kepada istana untuk mengadap baginda sebelum ini mengenai perintah darurat.“Jadi saya tulis (kepada Agong). Saya tak tahu sama ada Anwar tulis atau tidak. Agong balas semula surat saya dalam masa yang sama turut beritahu mahu jumpa dengan saya dan pemimpin politik yang lain,” tambahnya.Mahathir turut menambah perbualan beliau bersama Anwar tidak mengandungi perkara-perkara yang penting.


Wan Saiful hantar surat kepada SPRM berhubung 2 pertuduhan rasuah

Bekas ketua penerangan Bersatu Wan Saiful Wan Jan menghantar surat kepada Suruhanjaya Pencegahan Rasuah Malaysia (SPRM) berhubung isu perundangan membabitkan dua pertuduhan rasuah yang dihadapinya.
Peguam Amer Hamzah Arshad mewakili Wan Saiful memaklumkan kepada Hakim Mahkamah Sesyen Rozina Ayob bahawa pihaknya menyerahkan surat tersebut melalui e-mel pada 2 Mei lepas.
“Kami mahu pihak pendakwaan meneliti isu yang dibangkitkan dalam surat tersebut. Pihak pembelaan mengambil langkah yang sepatutnya kerana ia membabitkan pertuduhan yang akan dibicarakan di mahkamah,” katanya pada pengurusan kes hari ini.
Timbalan Pendakwa Raya Siti Amirah Muhammad Ali berkata pihaknya menerima surat berkenaan pada 3 Mei dan sedang mempertimbangkan isu yang dibangkitkan.
“Surat tersebut akan dirujuk kepada pengarah pendakwaan dan kami akan memberi maklum balas mengenai perkara tersebut dalam tempoh 14 hari dari tarikh surat itu diterima,” katanya.
Selain itu, Siti Amirah berkata pihaknya masih belum memperoleh beberapa dokumen daripada pihak bank berkaitan perbicaraan untuk diserahkan kepada pasukan pembelaan.
“Sehubungan itu, kami mohon tarikh pengurusan kes lain ditetapkan untuk pihak kami memaklumkan perkembangan mengenai surat tersebut selain menyerahkan dokumen berkenaan dan pernyataan saksi kepada pihak pembelaan,” katanya.
Rozina kemudian berkata sebarang isu dalam kes itu sepatutnya diselesaikan dalam tempoh tiga bulan sejak kes berkenaan bermula dan tarikh perbicaraan sepatutnya boleh ditetapkan hari ini.
“Mahkamah menetapkan pengurusan kes pada 22 Mei untuk pihak-pihak memaklumkan mengenai perkembangan surat tersebut dan penyerahan dokumen serta pernyataan saksi kepada pihak pembelaan,” katanya.
Sementara itu, Amer Hamzah ketika ditemui pemberita berkata dalam surat tersebut pihaknya membangkitkan bahawa pertuduhan terhadap anak guamnya tidak menepati Seksyen 152, 153 dan 154 Kanun Prosedur Jenayah.
Wan Saiful, 47, didakwa meminta suapan wang daripada Lian Tan Chuan sebagai dorongan untuknya membantu syarikat Nepturis Sdn Bhd mendapatkan projek “Central Spine Road: Sertik Ke Persimpangan Lebuhraya Pantai Timur” daripada Kerajaan Malaysia secara prakelayakan yang jumlah keseluruhannya RM232 juta.
Wan Saiful juga dituduh menerima bagi dirinya suapan wang tunai berjumlah RM6,962,694.54 melalui akaun CIMB Bank Berhad milik syarikatnya WSA Advisory Group Sdn Bhd daripada akaun Maybank Islamic Berhad milik Syarikat Nepturis Sdn Bhd sebagai upah membantu syarikat Nepturis mendapatkan Surat Setuju Terima bagi projek itu.
Beliau didakwa melakukan kedua-dua perbuatan itu di Royal Lake Club, Taman Tasik Perdana di Kuala Lumpur, pada April 2022 dan di CIMB Bank Berhad Cawangan Bukit Tunku, Taman Tunku, Bukit Tunku antara 8 Julai 2022 hingga 30 September 2022.


India catat rekod baru, 412,262 kes dalam tempoh sehari

India mencatat rekod global baru pada Khamis selepas melaporkan kes jangkitan Covid-19 sebanyak 412,262 dalam tempoh sehari, lapor Agensi Anadolu.Menurut Kementerian Kesihatan jumlah keseluruhan kes setakat ini melebihi 21 juta manakala 3,980 lagi kematian dilaporkan menjadikan keseluruhan mencecah 230,168 orang.Ini kali kedua kes harian melebihi 400,000. Sabtu lalu, India mencatatkan 401,993 jangkitan harian.Seorang saintis terkemuka India pada Rabu memberi amaran bahawa gelombang ketiga adalah sesuatu yang  “tidak dapat dielakkan”.Perdana Menteri Narendra Modi, yang berdepan kritikan kerana didakwa gagal menguruskan gelombang kedua, telah mengumumkan lebih banyak langkah untuk menangani situasi tersebut.Ketika lonjakan jumlah kes yang mendadak, terdapat banyak permintaan untuk sekatan pergerakan di seluruh negara diambil untuk menghentikan penularan.“Tidak ada pilihan lain selain mengenakan sekatan pergerakan secara menyeluruh untuk memutuskan rantaian jangkitan.“Benar, sekatan pergerakan akan menjurus kepada lebih banyak kesulitan ekonomi, tetapi kita tiada pillihan. Dengan kes yang semakin meningkat, menunjukkan kita tidak bersedia menghadapi lonjakan kali ini,” kata ahli pulmonologi, Dr Digambar Behera.


Pentadbiran Ismail: Menukar kelemahan kepada kekuatan

Kelemahan mengurus krisis dalam persepsi orang Melayu dan politik dalaman oleh kerajaan Pakatan Harapan (PH) pada 2018-2019 telah menyebabkan kejatuhan kerajaan gabungan itu pada Februari 2022, ia hanya bertahan selama 22 bulan.Kelemahan mengurus persepsi rakyat terhadap pengurusan krisis Covid-19 serta politik dalaman oleh kerajaan Perikatan Nasional pada 2020 pula telah mengakibatkan jatuhnya kepimpinan Muhyiddin Yassin, pentadbirannya hanya bertahan lebih kurang 17 bulan.Kelemahan mengurus bencana banjir dan persepsi rakyat oleh kerajaan Ismail Sabri Yaakob, dilihat bakal mengulangi kegagalan PH dan PN.Ketika ini, politiking dalaman kerajaan PN/BN ini sedang berjalan. Mungkin hanya menunggu masa untuk satu butang kecemasan ditekan. Jika butang kecemasan ini menyala, maka kerajaan Ismail akan terbubar, menjadikannya kerajaan ketiga tumbang dalam tempoh 3 tahun, dan ia mungkin menjadi kerajaan terakhir sehingga PRU diadakan pada bila-bila masa.Kerajaan tidak gila, politik juga tidaklah gila, yang gila hanyalah politikus atau mereka yang pegang kuasa.Kelemahan IsmailMelihat bagaimana Ismail mengurus masalah banjir, banyak sekali kelemahan yang boleh kita catatkan. Beliau sendiri seakan tidak bersedia dengan sebarang kemungkinan.Kesibukan Ismail mengurus “keluarga”-nya telah membuatkan beliau gagal mengesan betapa cepatnya air bah naik menenggelamkan Selangor.Kelemahan Ismail kemudiannya dizahirkan lagi menerusi agensi-agensi kerajaan yang saling salah-menyalahkan.Kelemahan ini sampai ke kemuncaknya apabila menteri kabinet turun berlakon di lumpur banjir hingga mengundang cemuhan rakyat dan sebilangan menterinya yang lain hilang dari pandangan hingga memaksa Ismail memanggil pulang menteri-menterinya yang hilang.Semua ini menjadi lelucon buat kepimpinan Ismail yang baru memerintah sekitar 5 bulan.Beliau kini dilihat sebagai seorang ketua keluarga yang masih terkial-kial mencari karismanya.GosipBaru-baru ini muncul gosip akan berlakunya rombakan kecil kabinet. Gosip politik ini biasanya hanya “uji pasaran”. Bukan suatu maklumat sulit yang dibocorkan.Menerusi gosip politik ini, jelas ia menyasarkan menteri-menteri dari Bersatu.Melihat ke mana arah gosip politik ini, kita boleh mengagak bahawa ia datang dari satu kumpulan yang terdesak. Keterdesakan mereka memunculkan gosip ini untuk menguji pasaran politik mereka.Dalam krisis politik, gosip seperti ini boleh menjadi realiti. Krisis itu sendiri memungkinkan pihak yang terdesak untuk mengambil langkah drastik mengekalkan kuasa atau kembali berkuasa.Ujian pasaran menerusi gosip ini akan memberi petanda kemungkinan ia berlaku atau bagaimana ia akan berlaku atau bila akan berlaku.Kita yang membaca pergerakan politik juga sukar untuk mengagak ke mana politik ini akan bergerak.Ismail boleh bertindak bijakTetapi sebagai simpatisan kepada Ismail, beliau harus bertindak untuk memastikan kerajaannya kekal hingga PRU15. Ismail sedar bahawa beliau bukan presiden Umno, beliau tidak ada kuasa memilih orang-orangnya.Namun dengan kedudukan beliau sebagai PM, beliau boleh mempengaruhi keputusan presiden atau Majlis Tertinggi Umno.Cara yang terbaik adalah dengan merombak portfolio menteri-menteri yang dilihat membawa persepsi buruk kepada pentadbirannya seperti menteri belia dan sukan, menteri pembangunan wanita, keluarga dan masyarakat, menteri kewangan dan beberapa orang lagi.Dengan melakukan penjajaran semula kabinetnya, dan digantikan dengan calon yang lebih berwibawa dari dalam Umno atau profesional, masa depan beliau sebagai PM dan pimpinan dalam parti, akan menjadi lebih stabil.Kumpulan penyokong presiden dan mantan presiden akan memberi sedikit ruang kepada Ismail untuk mengukuhkan penguasaan Umno dalam kerajaan.Kestabilan dalaman ini penting buat Ismail untuk membuktikan kepada rakyat bahawa beliau bijak mengurus krisis politik.Kesan daripada penjajaran ini, tidak akan membuatkannya hilang kuasa sebagai PM. Kerana Bersatu tidak akan berani menongkah arus.Jika Bersatu menarik balik sokongannya kepada Ismail kerana perubahan Kabinet ini, bererti Bersatu sengaja mahu memporak-perandakan kerajaan ketika rakyat sedang menghadapi krisis ekonomi, kesihatan, bencana alam dan keselamatan.Maka, Ismail perlu buat sahaja apa yang difikirkannya perlu, di masa krisis inilah – masa akan berpihak kepada Ismail. Lakukan sekarang atau anda akan kempunan selama-lamanya.Zaman Khir adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kes harian catat 1,138 jangkitan, 8 lagi terkorban

1,138 kes baru Covid-19 direkodkan semalam menjadikan jumlah keseluruhan sebanyak 5,016,023 kes.
Sebanyak 1,420 pesakit turut dilaporkan sembuh, menjadikan jumlah keseluruhan kes sembuh sebanyak 4,962,707.
Ketika ini, 16,521 kes aktif direkodkan di mana 15,413 atau 93.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,052 (6.4%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 56 kes dan 37 daripadanya memerlukan bantuan alat pernafasan.
Lapan lagi kes kematian dicatatkan termasuk tiga kes kematian sebelum tiba di hospital menjadikan keseluruhan korban akibat wabak itu sebanyak 36,795 orang.


Mahkamah diberitahu pengurusan 1MDB mesyuarat di London bincang dana tambahan RM1 bilion

Mahkamah Tinggi hari ini diberitahu bahawa mesyuarat ahli lembaga Pengarah 1Malaysia Development Berhad (1MDB) diadakan di London pada 16 Mei 2011 bagi membincangkan mengenai perjanjian pelaburan tambahan RM1 bilion, usaha sama 1MDB-PetroSaudi menerusi perjanjian pembiayaan Murabaha.Bekas setiausaha syarikat 1MDB Goh Gaik Kim, 54, yang turut menghadiri mesyuarat itu bersama Che Lodin Wok Kamaruddin, Shahrol Azral Ibrahim Halmi, Ismee Ismail, Jasmine Loo Ai Swan dan Ashvin Jethanand, berkata rancangan untuk mengadakan mesyuarat di Hotel Hilton, London dibuat oleh pihak pengurusan 1MDB.Saksi pendakwaan ke-17 itu berkata demikian ketika membacakan pernyataan saksinya pada perbicaraan bekas perdana menteri Najib Razak berhubung dakwaan penyelewengan RM2.3 bilion dana 1MDB.Wanita itu yang dirujuk dengan minit mesyuarat bertarikh 16 Mei 2011 berkata sebelum mesyuarat itu bermula Jasmine Loo yang merupakan peguam 1MDB, telah menyerahkan tiga set dokumen kepadanya untuk simpanan iaitu resolusi ahli lembaga pengarah, resolusi pemegang saham biasa dan resolusi pemegang saham keutamaan.“Dokumen-dokumen ini adalah berkaitan dengan pelaburan tambahan RM1 bilion di bawah perjanjian pembiayaan Murabaha dengan 1MDB-PetroSaudi. Kesemua dokumen ini telah siap ditandatangani oleh semua ahli lembaga pengarah 1MDB dan Najib. Bagaimanapun, perkara ini (dokumen tersebut) tidak dibincangkan semasa mesyuarat berkenaan,” katanya.Di dalam mesyuarat tersebut, saksi berkata terdapat beberapa perkara penting yang dibincangkan termasuk pembentangan yang dibuat oleh Jasmine Loo mengenai perjanjian pembiayaan Murabaha.Goh yang kini merupakan setiausaha syarikat TRX City Sdn Bhd berkata pada keesokan hari selepas mesyuarat tersebut beliau pulang ke Malaysia.“Saya ada menerima jadual lawatan tersebut. Seingat saya, terdapat beberapa events yang diadakan sebelum atau selepas mesyuarat ahli lembaga pengarah, tetapi saya hanya menghadiri mesyuarat ahli lembaga pengarah sahaja,” kata Goh yang mula berkhidmat sebagai Setiausaha syarikat 1MDB pada 31 Mac 2011 sebelum berhenti pada 1 April 2016.Pada prosiding 2019, bekas ketua pegawai eksekutif 1MDB Shahrol Azral memberitahu mahkamah bahawa pada 2011, Najib telah meluluskan dana tambahan RM1 bilion dalam perjanjian usaha sama 1MDB-PetroSaudi.Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung esok.


Amaran hujan berterusan di 3 negeri

Jabatan Meteorologi (MetMalaysia) hari ini mengeluarkan amaran hujan berterusan di tiga negeri di utara bermula esok hingga Rabu.
Menurut kenyataan MetMalaysia hujan berterusan tahap waspada dijangka berlaku di Perlis, Kedah dan Pulau Pinang.
Amaran hujan berterusan (waspada) dikeluarkan apabila terdapat tanda-tanda yang menunjukkan hujan dan ribut petir sedang atau dijangka berlaku melebihi enam jam dalam tempoh berkenaan di sesuatu kawasan.


Kes harian catat 816 jangkitan, 6 lagi terkorban

816 kes baru Covid-19 direkodkan semalam menjadikan jumlah keseluruhan sebanyak 5,019,400 kes.
Sebanyak 940 pesakit turut dilaporkan sembuh, menjadikan jumlah keseluruhan kes sembuh sebanyak 4,967,175.
Ketika ini, 15,411 kes aktif direkodkan di mana 14,455 atau 93.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 915 (5.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 41 kes dan 24 daripadanya memerlukan bantuan alat pernafasan.
Enam lagi kes kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,814 orang.


Siapa boleh halang kemaraan kluster mahkamah kembali ke Putrajaya?

Setelah pembangkang mengalami kekalahan teruk dalam dua Pilihan Raya Negeri (PRN) di Melaka dan Johor, persoalan timbul mengenai keupayaan pemimpin-pemimpin Melayu dalam menghentikan gelombang kebangkitan kumpulan kluster mahkamah yang diketuai oleh Presiden Umno Ahmad Zahid Hamidi dan bekas perdana menteri, Najib Razak.Barisan pembangkang ketika ini sedang berpecah dan tidak mampu menyediakan satu kekuatan ampuh bagi menghadapi Pilihan Raya Umum ke-15 (PRU15).Sementara Presiden PKR Anwar Ibrahim terbukti sanggup bekerjasama dengan kluster mahkamah ketika cuba menggulingkan bekas perdana menteri Muhyiddin Yassin pada 2020.Kluster mahkamah merujuk kepada sekumpulan pemimpin Umno yang sedang didakwa atau sudah dijatuhi hukuman oleh mahkamah ekoran beberapa kesalahan dan dakwaan.Najib yang juga ahli Parlimen Pekan dijatuhi hukuman penjara 12 tahun dan denda RM200 juta berhubung kes SRC International dan sedang memohon rayuan di peringkat Mahkamah Persekutuan.Zahid pula berdepan 47 pertuduhan rasuah dan salah guna kuasa membabitkan dana Yayasan Akal Budi.MalaysiaNow pernah melaporkan perbualan telefon antara Anwar dan Zahid semasa Pemilihan Agung Umno 2020.Selain itu, MalaysiaNow turut mendedahkan surat Zahid dan Najib kepada Istana Negara yang menyokong Anwar menjadi perdana menteri bagi menggulingkan Muhyiddin.Manakala Warisan di bawah Shafie Apdal baru-baru ini mendedahkan kesanggupan untuk bekerjasama dengan Barisan Nasional (BN), yang kini dikuasai Zahid dan Najib.Penganalisis politik, Mazlan Ali dari Universiti Teknologi Malaysia berkata harapan menjatuhkan BN dan kluster mahkamah tidaklah padam sepenuhnya walaupun dengan dua kekalahan sebelum ini.“Kalau kita lihat, hanya Dr Mahathir Mohamad sahaja yang tidak kuat, berbeza dengan Muhyiddin Yassin.“Kalau pembangkang semua bergabung, Umno memang boleh kalah,” katanya kepada MalaysiaNow.Mazlan berkata, kekuatan Umno terletak kepada kepada sikap kelesuan politik rakyat yang mengakibatkan mereka tidak mahu turun mengundi di Johor dan Melaka.“Umno ni pun tak kuat, hanya 35% sahaja daripada jumlah sokongan.”Mahathir yang juga pengerusi Pejuang menurut Mazlan berdepan cabaran dengan ketidakpercayaan pemimpin Pakatan Harapan (PH) susulan perletakan jawatannya pada 2020.Katanya, Muhyiddin masih mempunyai wibawa walaupun masih belum mampu menyaingi Umno.Ismail Sabri sebagai pilihan?Penganalisis politik dari USM, Ahmad Atory Hussain berkata, sekiranya kemenangan di Johor dan Melaka menjadi ukuran, PRU15 akan dimenangi oleh BN.“Alternatif kepada kluster mahkamah sudah tentu akan pergi kepada Perdana Menteri, Ismail Sabri, Timbalan Presiden Umno, Mohamad Hassan atau Menteri Pertahanan Hishammuddin Hussein.“Manakala Perikatan Nasional (PN) dan Pejuang boleh menjadi saingan kpd BN sahaja, tetapi sukar untuk menang dan mentadbir kerana ketiadaan persepaduan jitu seperti pada PRU14 lepas,” katanya kepada MalaysiaNow.Bagaimanapun pada ketika ini, Ismail, Mohamad dan Hishammuddin tidak menguasai Umno dan BN, menyukarkan mereka untuk dijadikan sebagai alternatif.Menurut Atory, PN dan Pejuang yang membawa mesej integriti dan membanteras rasuah tidak mampu meyakinkan orang Melayu yang sememangnya tidak mengambil berat dengan isu-isu tersebut.Namun sama ada situasi itu masih kekal pada PRU15 masih belum diketahui, ekoran penggubalan Akta Anti Lompat Parti di Parlimen.“Pengundi merasakan, buat apa mengundi kalau akhirnya melompat? Tapi kita tengok di Parlimen kelak, mungkin masa itu orang kembali berminat (turun mengundi),” katanya.Atory berkata, memandangkan sistem politik berparti di negara ini dipengaruhi kuat oleh Umno dan kluster mahkamah, sukar untuk parti bukan BN menjatuhkan mereka.Katanya, kekuatan kluster mahkamah disokong oleh hampir keseluruhan ketua-ketua bahagian dan cawangan.“Mereka punya strategi dan taktik tipu helah yang ampuh selain dana yang sangat banyak.“Ini sukar ditandingi parti-parti lain pada PRU15. Ketiga-tiga pemimpin yang dicadangkan itu akan membuat jajaran baru,” katanya.Sebelum ini, penganalisis menjangkakan Ismail akan mencabar  Zahid pada pemilihan Umno yang perlu dilangsungkan sebelum Disember tahun ini.Manakala Mohamad dilihat sebagai sekutu kepada Zahid dan Najib.Sehubungan itu, tarikh pilihan raya sebelum atau selepas pemilihan menjadi perdebatan pada Perhimpunan Agung Umno yang lepas.Sementara itu, felo kanan dari Singapore Institute of International Affairs, Oh Ei Sun berkata, naiknya Muhyiddin dan Ismail sebagai perdana menteri memberi harapan kepada pemimpin senior dari parti-parti lain yang kini mula mengharap kepada jawatan itu.Namun katanya sukar untuk mencari pemimpin yang berminda progresif atau reformis untuk melawan kluster mahkamah.“Saya tak fikir kita sedang melihat pemimpin progresif atau reformis.“Ini kerana keadaan sosioekonomi negara tidak begitu baik. Tarikan utama kluster, seperti yang kita lihat daripada kempen ‘Bossku’ ialah dalam waktu-waktu sukar, kami (pemimpin kluster mahkamah) akan menjaga anda dan memberi bantuan. Anda tidak perlu risau,” katanya kepada MalaysiaNow.Oh berkata, pemimpin yang berpotensi menggantikan kluster mahkamah mesti mempunyai tarikan yang sama.Bahkan, janji-janji reformis dan progresif tidak cukup untuk memenangi hati pengundi.Menurutnya, janji-janji seperti itu bersifat jangka panjang.“Rakyat tidak boleh tunggu lama, mereka mahu anda menjaga mereka dalam jangka masa pendek,” katanya.Dalam Umno, katanya Hishammuddin dan Khairy Jamaluddin antara tokoh alternatif yang boleh dipertimbangkan namun kedua-dua mereka juga belum mengasah daya tarikan seperti kluster mahkamah.“Hishammuddin juga tidak dikenali dengan polisi yang baik. Khairy berjaya menjadikan dirinya teknokratik sebagai pejuang menentang Covid-19 tetapi mengenai sara hidup, tidak ada. Dari satu sudut, sukar untuk menghalang kluster mahkamah kerana keadaan sosioekonomi negara ini,” katanya.


Lima lagi ditahan terlibat video iklan judi raya

Lima lagi individu termasuk pengarah, komposer dan penyanyi yang terlibat dalam pembikinan video iklan lagu raya mempromosi kegiatan judi ditahan polis malam tadi.Ketua Polis Daerah Dang Wangi Mohamad Zainal Abdullah berkata penahanan kesemua mereka dibuat di sekitar ibu negara dan Selangor.“Pengarahnya yang diburu sebelum ini dipercayai mendapat arahan daripada sindiket perjudian atas talian untuk menerbitkan video tersebut,” katanya dalam satu kenyataan hari ini.Beliau berkata dengan tangkapan itu, jumlah keseluruhan individu yang ditahan terlibat dalam pembikinan dua video iklan lagu raya kontroversi tersebut, adalah seramai 18 orang setakat ini.Mohamad Zainal berkata kesemua lima individu terbabit akan direman hari ini.Dalam pada itu, beliau berkata polis masih meneruskan siasatan bagi menjejaki sindiket judi dalam talian yang menjadi dalang dalam pembikinan video tersebut.Sebelum ini, 13 tangkapan dibuat melibatkan pelakon, penerbit dan kru penerbitan pembikinan video iklan lagu raya mempromosi kegiatan judi itu dengan sembilan tangkapan bagi kes pertama manakala empat tangkapan bagi kes kedua.


Agong tiada pilihan selain setuju bubar Parlimen, kata Istana Negara

Sultan Abdullah Sultan Ahmad Shah bertitah baginda tidak mempunyai pilihan selain memperkenankan permintaan Perdana Menteri Ismail Sabri Yaakob untuk membubarkan Parlimen.
“Baginda menzahirkan rasa kecewa dengan perkembangan politik semasa dan baginda tidak mempunyai pilihan selain memperkenankan permintaan perdana menteri bagi memulangkan kembali mandat rakyat untuk memilih kerajaan yang stabil,” kata kenyataan yang dikeluarkan Istana Negara, sejurus selepas Ismail mengumumkan pembubaran Parlimen hari ini.
Kenyataan itu berkata Sultan Abdullah berharap Suruhanjaya Pilihan Raya akan menjalankan pilihan raya "dalam tempoh terdekat", dengan mengambil kira monsun timur laut yang diramalkan Jabatan Meterologi Malaysia akan bermula pada pertengahan November 2022.
“Baginda menegaskan bahawa negara yang kukuh adalah penting bagi menjamin kestabilan politik dan kemakmuran ekonomi yang berterusan demi kesejahteraan negara dan rakyat.”
Pembubaran Parlimen berlaku ketika bantahan tegas disuarakan ramai pihak, termasuk lebih sepuluh menteri Kabinet Ismail sendiri di mana mereka menulis surat kepada Agong untuk menyuarakan bahawa mereka tidak bersetuju PRU15 diadakan tahun ini kerana kebimbangan ia dijalankan ketika musim banjir selain dapat menganggu usaha pemulihan ekonomi pasca pandemik.
Ini diikuti dengan lawatan Sultan Abdullah ke Pusat Ramalan dan Amaran Banjir Negara, di mana baginda diberi taklimat mengenai bencana dan persediaan menghadapi banjir.
MetMalaysia sebelum ini menasihatkan supaya kerajaan tidak mengadakan pilihan raya semasa musim tengkujuh timur laut, ketika desakan kuat Presiden Umno Ahmad Zahid Hamidi supaya PRU diadakan tahun ini.
Timbalan Ketua Pengarah Jabatan Meteorologi, Hisham Mohd Anip berkata, banjir lazimnya berlaku di seluruh negara pada musim tengkujuh.
“Dalam tempoh peralihan pun banyak tempat sudah banjir” katanya pada 6 Okt lalu, memetik kejadian banjir di Perak dan Johor baru-baru ini.
"Jadi dari segi kesesuaian,  ia tidak membantu untuk mengadakan pilihan raya."


Mahkamah tolak permohonan lucut hak wang milik Umno Johor

Pihak pendakwaan hari ini gagal dalam permohonan mereka untuk melucut hak wang berjumlah RM677,872.55, yang disita Suruhanjaya Pencegahan Rasuah Malaysia (SPRM) daripada Badan Perhubungan Umno Johor, yang didakwa berkaitan skandal penyelewengan dana 1Malaysia Development Berhad (1MDB).Ini berikutan keputusan Hakim Mahkamah Tinggi Muhammad Jamil Hussin menolak permohonan pendakwa raya selaku pemohon, terhadap Badan Perhubungan Umno Johor sebagai responden.Dalam penghakiman, Muhammad Jamil berkata mahkamah mendapati pemohon gagal membuktikan wang yang disita adalah hasil daripada aktiviti haram, dan Badan Perhubungan Umno Johor telah mengemukakan keterangan untuk membuktikan bahawa wang yang disita diterima daripada sumber-sumber lain.“Atas imbangan kebarangkalian, mahkamah dapati pemohon gagal membuktikan bahawa wang yang disita adalah hasil daripada aktiviti haram. Oleh itu, permohonan pemohon ditolak,” kata hakim itu.Dalam prosiding itu, pendakwaan dikendalikan Timbalan Pendakwa Raya Nik Haslinie Hashim, manakala peguam Syahrul Syazwan Salehin mewakili Badan Perhubungan Umno Johor.Permohonan lucut hak itu difailkan pendakwa raya terhadap Umno Johor mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.Sebelum ini, bekas ketua pesuruhjaya SPRM Latheefa Koya berkata agensi itu telah memfailkan permohonan tersebut terhadap 41 entiti yang terdiri daripada individu, syarikat dan parti politik untuk mendapatkan semula kira-kira RM270 juta, yang mempunyai kaitan dengan 1MDB yang SPRM percaya wang berkenaan dipindahkan daripada akaun bekas perdana menteri Najib Razak.


Kerajaan akan umum langkah lindungi pesara, kata PM

Perdana Menteri Anwar Ibrahim berkata kerajaan sedang memperhalusi langkah terbaik untuk melindungi pesara susulan keputusan Mahkamah Persekutuan baru-baru ini yang membatalkan pindaan kepada undang-undang pencen.
Anwar yang juga Menteri Kewangan berkata kerajaan kini memperincikan mekanisme itu dan akan membuat pengumuman tidak lama lagi.
“Kita akan mengusahakannya. Kita perlu hormati keputusan Mahkamah Persekutuan. Kita mempunyai mekanisme untuk melindungi pesara dan akan mengumumkannya tidak lama lagi,” kata beliau kepada pemberita selepas melancarkan Persidangan Kesejahteraan Sosial Antarabangsa 2023 di Kuala Lumpur hari ini.
Pada 27 Jun, Mahkamah Persekutuan memutuskan pindaan undang-undang pada 2013 yang memperkenalkan skim pencen baharu yang melaraskan bayaran pencen setiap tahun dengan kenaikan dua peratus sebagai kurang menguntungkan pesara dan tidak berperlembagaan.
Keputusan itu bermakna undang-undang mengandungi skim pelarasan pencen lama akan digunakan.


Jangan pertikai kesetiaan PAS dalam PN, kata Muhyiddin

Kesetiaan PAS dalam Perikatan Nasional (PN) tidak perlu dipertikaikan memandangkan parti itu telah bersama Bersatu dalam perikatan tersebut sejak awal lagi, kata Pengerusi PN Muhyiddin Yassin.Beliau berkata keberadaan PAS sejak awal bersama Bersatu dalam PN adalah bukti sebelum kemudiannya disertai Parti Gerakan.“PAS adalah antara parti pengasas (dalam PN) yang sehingga hari ini masih kekal, jadi jangan dipertikaikan, jangan dipersoalkan kesetiaan dan istiqamah PAS bersama (PN).“Kami (juga) baru selesai mengadakan muzakarah (bersama PAS) dan kami dah bentang resolusi dan sebagainya serta total komitmen parti-parti dalam PN,” kata beliau kepada pemberita selepas melancarkan Jualan Prihatin Rakyat di Dataran Fama Pagoh Jaya, Muar hari ini.Muhyiddin, yang juga presiden Bersatu berkata demikian ketika diminta mengulas mengenai pendirian dan kenyataan pemimpin PAS kebelakangan ini sama ada bersama PN atau dalam Muafakat Nasional (MN).Mengulas lanjut, Muhyiddin berkata pendirian PAS pada Pilihan Raya Negeri (PRN) Johor sudah jelas dengan parti-parti di bawah PN telah pun muktamad untuk bertanding di bawah tiket PN.“Di Johor tidak begitu, itu (pendirian PAS) dah dimuktamadkan, bermakna kami sudah tetapkan kerusi-kerusi yang kami bertanding atas nama PN. Kami tak sebut PAS atau Gerakan. Kami tahu siapa musuh kami, siapa yang harus kami hadapi, itu dah selesai, tiada isu berbangkit dalam kalangan kami,” kata ahli Parlimen Pagoh itu.Berhubung pengagihan kerusi antara Bersatu, PAS dan Gerakan, Muhyiddin berkata ia akan dimukmadkan menjelang hujung minggu ini.Sementara itu, beliau berkata Jualan Prihatin Rakyat tersebut akan turut diperluaskan kepada empat atau kawasan lain di negeri itu tidak lama lagi dalam usaha PN untuk membantu meringankan beban rakyat.Jualan tersebut yang menawarkan sepapan telur, seekor ayam dan beras lima kilogram dengan harga RM20 sahaja, boleh didapati menerusi belian terus dan pandu lalu di beberapa lokasi terpilih.


Beli 'submarine' berbilion, tapi kediaman askar daif, soal Shafie Apdal

Ahli Parlimen Semporna Mohd Shafie Apdal mempersoalkan langkah kerajaan yang perlahan dan tidak bersungguh-sungguh dalam menyelesaikan kemelut anggota keselamatan negara terutamanya soal kebajikan mereka melibatkan kuarters kediaman di kem-kem tentera di seluruh negara.
Katanya, ketika faktor keselamatan dunia semakin mencabar kerajaan perlu mementingkan aspek keselesaan dan kebajikan mereka supaya dapat melahirkan satu suasana tentera yang boleh mencurahkan bakti dalam keadaan yang terbaik.
Bagaimanapun, Shafie berpandangan kerajaan seolah-olah tidak bersungguh-sungguh menyelesaikan kemelut itu apabila tiada cadangan dan langkah yang kukuh untuk menaiktaraf kebajikan para tentera.
“Kita mampu beli 'submarine', kita mampu beli peralatan berbilion ringgit tapi masa saya jadi timbalan menteri pertahanan, saya masih ingat satu bilik sahaja.
“Di situlah anak tidur, mak tidur dan anak belajar. Bayangkan,” katanya dalam celahan sewaktu sesi soal jawab lisan di Dewan Rakyat, hari ini.
Sebelum ini, beberapa ahli Parlimen pernah membangkitkan isu yang sama kepada Kementerian Pertahanan melibatkan isu kebajikan tentera dan veteran Angkatan Tentera Malaysia (ATM).
Antaranya melibatkan isu kediaman yang semakin daif dan kadar pencen yang lapuk dan tidak munasabah dengan keperluan semasa.
Mengulas lanjut, Shafie mencadangkan supaya pihak menteri dan timbalan menteri pertahanan membuat lawatan dan tinjauan ke kem-kem tentera seperti di Sabah atau Langkawi bagi menyaksikan sendiri keadaan sebenar kediaman para tentera.
“Pergi buat lawatan di kawasan saya Semporna, Masya Allah bila saya lihat. Sebab itu masa saya jadi ketua menteri, saya beri peruntukan untuk bantu mereka.”
Dalam pada itu, Timbalan Menteri Pertahanan Adly Zahari meminta ahli-ahli Parlimen supaya merujuk kepada Kertas Putih Pertahanan untuk lebih memahami Dasar Pertahanan Negara (DPN) yang turut menekankan isu kebajikan sosial warga pertahanan.
Katanya, terdapat lapan perkara diletakkan dalam laporan lengkap itu termasuk hala tuju dan masa depan kementerian, keselamatan dan kedaulatan negara.
“Sebab itu dalam Perkara 5 Kertas Putih Pertahanan itu ialah tentang warga pertahanan.
“Dan saya yakin bahawa kita di Kementerian Pertahanan sepanjang saya duduk beberapa bulan ini di kementerian dalam mesyuarat post Kabinet tak pernah terlepas dalam membicarakan persoalan tentang warga pertahanan itu sendiri,” katanya.


Maklumat wanita Singapura dihukum bunuh di China mula terdedah

Pemerintah Singapura mengatakan wakil diplomatnya di China tidak dapat melawat dua warganegara republik ini yang dijatuhi hukuman mati atas kesalahan berkaitan dadah sejak pandemik Covid-19 bermula, dan kini maklumat mengenai kes yang membawa kepada penangkapan pasangan itu lima tahun lalu mula diperoleh.Ia berikutan salah seorang daripada tahanan mendakwa tidak pernah dilawati wakil pemerintah Kota Singa itu sejak lebih setahun lalu.Kementerian luar negeri Singapura mengatakan, konsulat jeneral di wilayah Guangdong melawat secara berkala untuk melihat keadaan Siti Aslinda Junaidi dan Mohd Yusri Mohd Yussof sebelum berlaku penularan Covid-19.Aslinda, 35 dan Yusri, 44, didapati bersalah oleh mahkamah pada Julai lalu kerana mengedar dadah dan dijatuhi hukuman mati.Aslinda baru-baru ini mendedahkan dalam sepucuk surat mengatakan konsulat jeneral Singapura tidak lagi datang melawatnya sejak 15 bulan lalu.“Saya tidak tahu kenapa. Rasa amat risau di sini.” tulis Aslinda dalam sepucuk surat kepada anaknya yang dilihat oleh MalaysiaNow.Sementara itu, lebih banyak maklumat mengenai kesnya diperoleh melalui dokumen mahkamah yang dilihat oleh CNN.Wanita Singapura berdepan hukuman tembak sampai mati di ChinaSejarah tercipta, keldai dadah Malaysia terlepas hukuman mati di Singapura2 lelaki Melayu menanti maut di sebalik persoalan etnik dalam hukuman mati SingapuraLaporan itu mengatakan hukuman yang diterima Yusri mungkin boleh diringankan kepada penjara seumur hidup, tetapi Aslinda yang dilihat sebagai pesalah utama dalam kesalahan jenayah itu mungkin menghadapi hukuman tembak sampai mati jika gagal dalam rayuan dilakukannya.Menurut dokumen mahkamah yang dilihat CNN, Aslinda dikatakan berkenalan dengan seorang lelaki dalam talian pada 2014, yang menawarkannya antara RM8,000 (AS$2,000) hingga RM12,000 (AS$3,000) bagi menghantar barangan seperti beg tangan, katrij toner ke China dan Kemboja.Pada 24 Oktober 2015, pihak kastam di Shenzhen menemui 28 beg tangan wanita bersama 11 kilogram methamphetamine yang dijahit di dalam pelapik beg. CNN berkata dadah itu dianggarkan bernilai AS$ 220,000 atau RM893,309 di Amerika Syarikat.Tambah laporan itu lelaki yang menawarkan Aslinda kerja dikenali sebagai Chibuzor Onwuka, tetapi tidak dijelas sama ada dia sudah ditangkap, dengan dokumen mahkamah mengatakan kesnya “dikendalikan secara berasingan”.Aslinda kini sedang menanti keputusan rayuan di Mahkamah Tinggi Guangdong.Pada malam menjelang Krismas, peguamnya dari Singapura M Ravi, seorang pejuang hak asasi manusia terkemuka di Kota Singa itu mengatakan dia akhirnya berjaya mencari seorang peguam di China yang sanggup memberikan perkhidmatan secara pro bono.“Mengupah peguam di China sangat mahal. Sesetengah mereka meminta bayaran yang tidak masuk akal,” tambahnya dalam satu catatan Facebook baru-baru ini.Berita mengenai Aslinda tidak pernah dilaporkan media arus perdana di Singapura sehingga semalam, menerusi laporan oleh The Straits Times.Ravi mengatakan terdapat kemajuan dicapai dalam usaha memberikan bantuan perundangan kepada Aslinda selepas laporan oleh CNN.“Peguam pro bono ke hadapan selepas laporan CNN petang ini – kuasa media dunia!” tulisnya dalam Facebook.Pada 15 Disember, anak perempuan Aslinda berusia 17 tahun, Ismiraldha MalaysiaNow terdapat kekurangan dokumentasi dalam kes melibatkan ibunya.“Apa yang boleh saya katakan, kejadian itu berlaku ketika saya baru berusia 12 tahun. Saya tidak berapa pasti mengenainya.“Tapi apa yang saya pasti sejak sekian lama tiada apapun dilakukan,” kata Ismiraldha.Dalam sepucuk surat tulisan tangan yang dikirim kepada Ismiraldha bulan lepas, Aslinda memberitahu anaknya bahawa hukuman yang diterimanya “tidak adil”.“Saya perlu perjuangkan hak saya walau apa jua cara sekalipun. Saya tahu ia terlalu sukar untuk diterima dan saya akan melakukan sesuatu mengenainya,” tulis Aslinda.


Cucu P Ramlee antara 3 individu terlepas tali gantung

Cucu kepada ikon filem Malaysia P Ramlee adalah antara tiga individu yang terlepas tali gantung hari ini selepas Mahkamah Tinggi Shah Alam membebaskan mereka daripada pertuduhan mengedar dadah kira-kira empat tahun lalu.Zakaria Nasir ditahan bersama Mohd Faizul Zulkipli dan Mohammad Saifuddin Darmawan pada 15 Januari 2018 selepas polis menemui dadah ketika serbuan dilakukan di sebuah pangsapuri di Puchong.Ketiga-tiga mereka didakwa mengedar dadah mengikut Seksyen 39B(1)(a) Akta Dadah Berbahaya 1955 dan menghabiskan tempoh perbicaraan di penjara.Hakim Mahkamah Tinggi Nurulhuda Nur’aini Mohamad Nor membebaskan mereka hari ini selepas memutuskan pihak pendakwaan gagal membuktikan kes itu melampaui keraguan munasabah.Faizul (dua dari kiri) dan ibu bapanya bersama peguam Rajpal Singh.Rajpal Singh Mukthiar Singh dan Phan Yantong Nur Sarah mewakili Faizul manakala Dir Kheizwan Bin Ab Halim @ Kamaruddin mewakili Saifuddin sementara Zakaria diwakili Latheefa Koya dan Zaid Malek.Pendakwaan dikendalikan Mohammed Heikal Ismail.Pengedaran dadah dianggap sebagai kesalahan yang boleh membawa hukuman mati jika disabitkan.Kerajaan di bawah pentadbiran Barisan Nasional (BN) bersetuju untuk mengenakan moratorium ke atas semua hukuman mati sementara langkah-langkah diambil dalam usaha memansuhkan hukuman tersebut.Bagaimanapun, pada Mac 2019, pentadbiran kerajaan Pakatan Harapan (PH) berkata ia akan memansuhkan hukuman mati mandatori bagi 11 kesalahan jenayah namun menyerahkan kepada budi bicara mahkamah dalam memutuskan hukuman gantung sampai mati bagi mereka yang disabitkan kesalahan berat.Sejak itu, tiada langkah lanjut diambil kerajaan dalam pemansuhan separa hukuman tersebut.


Kes baru menurun ke paras lepasi 4,200

Malaysia merekodkan kes baru sebanyak 4,239 kes menjadikan kes keseluruhan Covid-19 meningkat sebanyak 2,623,816 kes.5,007 pesakit juga direkodkan sembuh, menjadikan jumlah keseluruhan pesakit sembuh sebanyak 2,527,052.Dalam pada itu, kes yang memerlukan rawatan di unit rawatan rapi (ICU) adalah sebanyak 511 kes di mana 418 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 261 kes di mana 173 adalah kes Covid-19.Dari 4,239 kes harian yang dilaporkan pada hari ini, 73 kes (1.7%) adalah daripada Kategori Tiga, Empat, dan Lima, dan 4,166 kes (98.3%) lagi adalah terdiri daripada Kategori Satu dan Dua.


82.5% remaja, 95.7% dewasa lengkap divaksinasi

Sebanyak 2,597,622 individu atau 82.5% daripada populasi remaja di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) di laman CovidNow, sebanyak 2,758,317 individu atau 87.6% bagi populasi remaja pula telah menerima sekurang-kurangnya satu dos vaksin.Bagi populasi dewasa, 95.7% atau 22,413,570 individu telah lengkap vaksinasi manakala 97.9% atau 22,930,251 lagi menerima sekurang-kurangnya satu dos vaksin Covid-19.Sebanyak 109,016 dos vaksin diberikan semalam melibatkan 11,912 suntikan dos lengkap, 4,941 menerima dos pertama dan 92,163 pula mendapat suntikan dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 52,082,943.


Tongkat dan tasbih

Aku menulis dengan tujuan merakam sejarah. Aku menyangkal diktum yang mengatakan sejarah itu ditulis oleh mereka yang menang.Untuk aku sejarah itu bukan dari kaca mata sosok yang menang. Sejarah itu dari kaca mata sosok yang menulis sejarah. Kalau menang tapi tak merakam, tak menulis, tidak ada makna.Aku juga percaya sejarah itu sendiri ada sejarahnya. Silapnya kita selalu mengingati sejarah melalui tarikh dan babak besar.Sebenarnya di dalam babak besar itu ada babak kecil terselit. Dari kisah-kisah kecil terselit inilah terkumpul untuk menjadi kisah besar. Yang mikro akan menjadi meta.Aku tidak mahu kisah-kisah yang melintas dalam hidup aku hilang dari ingatan.Sebenarnya dalam hidup aku, tak ada kisah kecil. Semua kisah yang aku lintasi memiliki watak dan peranan.Pengumpulan jumlah kisah-kisah inilah menjadikan aku wujud. Ingatan yang terpahat ini aku bawa ke hulu, ke hilir.Aku kendong, tidak aku benarkan tercicir. Tanpa ingatan ini hidup aku kosong.Rene Descartes (1596 -1650) berkata: Aku berfikir maka aku wujud.Albert Camus (1913-1960) berkata: Aku bangun melawan maka aku wujud.Hishamuddin Rais berkata: Aku berkisah maka aku wujud.Pada tahun 1996 aku baru pulang selepas 20 tahun berkelana.Di satu petang aku mendapat panggilan dari kawan lama aku Adi Satria yang bekerja dengan sebuah syarikat iklan.Adi memberi tahu dia mendapat panggilan telefon dari Ahmad Zahid Hamidi yang juga kawan kami ketika bersama terlibat aktif dalam Persatuan Mahasiswa Universiti Malaya (PMUM).Zahid ketika itu adalah orang politik. Zahid baru menang ketua Pemuda Umno, beberapa tahun selepas itu apabila Pak Lah mengambil alih jawatan PM dari Mahathir, dilantik menjadi timbalan menteri penerangan.Zahid meminta Adi berjumpa, berbincang dan menilai cadangan dari sosok yang bernama Zainuddin Zimbo.Adi mempelawa aku datang sama. Aku yang baru pulang dari luar negara tidak tahu siapa Zainuddin ini.Aku tak dapat bezakan Zainuddin Zimbo dengan sebuku sabun basuh. Tapi aku bersedia ikut serta kerana aku nak meluaskan kenalan kerana aku baru kembali menjadi Melayu selepas 20 tahun lesap.Malam itu aku ajak kenalan baru aku Halim Sabir untuk ikut sama. Menurut Halim, si Zainuddin ini “orang wayang”.Kami bertemu di tepi kolam renang MiCasa Ampang. Sambil makan-makan dan minum kopi si Zainuddin memperkenalkan diri.Dia berkisah yang dia aktif dalam persatuan seniman. Dia juga ada terlibat dalam hal filem dan televisyen. Mendengar ini aku menjadi selesa.“Pembuat program drama di RTM dapat bayaran lambat. Penerbit dan pengarah susah nak roll. Ada baik kalau kita buat satu kompeni. Beli program ini, bayar cepat. Kemudian RTM bayar kita”.Baru aku faham dia nak ajak kami meniaga. Aku melopong mendengar. Memang aku terlatih dalam filem dan video tetapi tidak dalam hal perniagaan.Di London aku pernah kerja dengan BBC buat dokumentari. Meniaga ini bukan jalur aku.“Kita beli murah sikit dari harga RTM. Tapi kita bayar cepat,” kata Zainuddin.Ha ha ha. Aku nampak dengan jelas cadangan ini adalah perniagaan atas angin. Sah dan afdal ini cara Bumiputera meniaga. Bukan menjadi pembuat tapi jadi broker. Jadi tukang kutip sewa.Terlintas dalam kepala aku jika kawan-kawan aku di London tahu aku terlibat dengan perniagaan sedemikian mereka akan hantar aku ke Auschwitz, Poland untuk di”gas”.“Encik Isham ada pakai apa-apa ke?” Zainuddin memandang muka aku.Soalan ini menusuk. Aku jadi gelabah kerana mungkin si Zainuddin ini ternampak aku tidak memakai seluar dalam dan stokin.Sebenarnya semenjak aku meninggalkan Eropah aku tidak lagi memakai seluar dalam dan stokin.20 tahun dua perkara ini dipaksakan ke badan aku kerana cuaca.Sesampai sahaja ke bumi tropika ini aku terus mengucapkan selamat tinggal kepada seluar dalam dan stokin.“Ada tengok dokumentari hal binatang.. di RTM.. TV3?”Zainuddin kembali membincangkan agenda yang seharusnya dibincangkan.Kerisauan aku tentang seluar dalam hilang.“Dalam televisyen mana sekalipun kita tak pernah tengok gajah beranak. Tak pernah dapat difilemkan. Tahu pasal apa?”Aku memandang Adi. Halim memandang aku. Kami menggelengkan kepala. Pada hemat aku dia mahu membuat rancangan dokumentari binatang untuk RTM.Justeru inilah sebab dia menghubungi Zahid. Mungkin dokumentari pertama tentang gajah beranak. Untuk aku ini menarik.“Pasal apa…tau tak? Uri gajah susah nak jumpa. Siapa dapat uri gajah dia akan jadi kebal. Di Pahang ada bomoh, dia ada uri gajah. Dia kebal, saya ada jumpa bomoh ini”.Wow! Macam mana perbualan ini melencong ke arah uri gajah aku tak faham.Tapi aku pun jadi macam gajah membuka telinga mahu mendengar apa seterusnya.“Tahu kenapa Saddam Hussein tak dapat dikalahkan oleh Amerika?”Kini Zainuddin beralih pula ke dunia politik antarabangsa. Untuk aku ini makin menarik.“Saddam ada tongkat. Dia ada simpan tongkat Nabi Musa. Tu pasal dia berani lawan Amerika”.Lalu aku teringat filem 10 Commandments (1956) atau 10 Rukun di mana Charlton Heston jadi Nabi Musa dengan tongkatnya yang boleh jadi ular.Aku tak menyangka tongkat milik Nabi Musa ini ada disimpan oleh Saddam. Semasa aku di Baghdad aku tidak pernah mendengar surah ini.“Presiden Sukarno pun ada tongkat ini”.Cerita tongkat Sukarno ini memang selalu aku dengar. Masa aku sekolah menengah di zaman konfrontasi (1962-1966) aku sudah mendengar kisah tongkat Sukarno.Presiden Sukarno ini jadi hebat kerana kuasa dari tongkatnya. Malah kes Mona Fandey pada tahun 1993 pun ada terlibat tongkat Bung Karno.“Tongkat Nabi Musa dipotong tiga. Satu bahagian ada dalam simpanan Saddam. Satu bahagian pada Sukarno dan satu lagi ada di sini,” Zainuddin menerangkan duduk perkara dengan jelas sambil tangannya mencapai cawan kopi.Untuk aku bila dia berkata “ada di sini” maknanya ada pada Zainuddin Zimbo. Hebat.Nampaknya aku sedang berkenalan dengan sosok pemilik tongkat Nabi Musa.“Ada di KL ni. Kalau nak boleh diurus”.Kami bertiga berpandangan. Tidak tahu apa yang wajib kami suarakan. Hanya menunggu dia menyambung surah.“Ada di KL ni. Tersimpan di KL. Ada orang yang simpan”. Opss…Tongkat Nabi Musa ini bukan ada pada Zainuddin sendiri. Aku tersilap.Kepala aku mula berfikir tongkat ini ada pada Mahathir ke? Ada pada imam Masjid Negara ke? Atau tersimpan pada Tok Guru Nik Aziz di Kelantan.“Ada pada kawan saya. Dia bouncer di Fire Disco. Boleh jumpa kalau nak. Boleh kerat kalau nak”.Aku tersedak. Air kopi terkeluar dari mulut aku bila mendengar bouncer Fire Disco disebut.Tongkat ini tersimpan pada Saddam Hussein masuk akal, kerana dia pemimpin yang berani dari Iraq, negara Arab. Nabi Musa berasal dari Mesir tak jauh dari Iraq.Dalam simpanan Sukarno juga masuk akal, dia pemimpin negara Islam terbesar di dunia.Tapi apa pertalian tongkat Nabi Musa ini dengan bouncer Fire Disco? Yang ini aku tak boleh tahan.Mulut aku seperti biasa nak mencarut. Tapi aku tahan.Aku membenamkan pegangan agnostik aku. Aku bercakap dengan diri aku: “Isham kamu bukan lagi di London atau di Brussels. Kamu di MiCasa Ampang”.Kini simpati aku tertumpu kepada Adi. Dia wajib memberi laporan tentang Zainuddin ini kepada Zahid.Tapi apa pertalian tongkat Nabi Musa ini dengan bouncer Fire Disco? Yang ini aku tak boleh tahan.“Halim… Fire Disco ini di mana?” Adi bertanya ketika kami berjalan pulang.Belum sempat Halim menjawab kami bertiga terbarai ketawa terbahak-bahak.Malam itu di MiCasa aku sedar setelah 20 tahun aku tidak dikelilingi oleh kisah hantu dan mistik kini aku kembali ke tempat asal usul.Aku tidak dapat melarikan diri dari kisah mistik, hantu dan polong.Masa berjalan. Bulan berganti bulan.Aku ditahan mengikut Akta Keselamatan Dalam Negeri (ISA) pada 10 April 2001. Dua bulan kemudian aku dihantar ke Kem Tahanan Kamunting (Kemta).Shaari Sungip, Ezam Mohd Nor, Tian Chua dan aku dimasukkan ke dalam satu van penjara dibawa ke Kamunting.Kami dipindahkan dari “bilik sulit” yang entah di mana di Kuala Lumpur. Tiga minggu kemudian menyusul Badrul Amin dan Lokman Adam.Kawasan Kemta seluas 300 ekar ini menjadi kampung baru aku.Ini kawasan penjara persediaan untuk banduan, biasanya bawah setahun sebelum dibebaskan. Banduan diberi latihan untuk memulakan kehidupan baru.Ada sekolah menjahit, pertanian, diajar berkebun dan bertukang. Justeru bilik tahanan politik dikelilingi kebun sayur dan ladang penternakan lembu. Kami semua dipisah-pisahkan.Badrul dan Lokman di blok 3A. Ezam dan Shaari blok 4A. Tian dan aku blok 4B. Tempat tinggal kami luas dan lumayan.Yang potong stim ialah dinding zink dan pagar kawat berduri macam dalam filem Stalag 17 yang di buat oleh Billy Wilder pada 1953.Pada November 2001, Ramadan sampai.Pertama kalinya kami berenam dapat berkumpul di blok 4A untuk berbuka puasa dan sembahyang tarawih. Imam kami ialah Saari Sungip a.k.a Pak Abu.Lepas tarawih ada sedikit masa untuk bersembang sebelum Cik Gu datang dengan lampu picit membawa kami pulang ke blok masing-masing.Cik Gu ialah istilah untuk warden yang aku rasa muncul dari budaya Pusat Serenti.Kami tahanan politik hanya menerima pakai.Seminggu selepas berpuasa kami semakin berkenal rapat.Sebenarnya aku tak berapa kenal dengan Badrul, Pak Abu, Lokman, Ezam mau pun Tian.Mereka adalah pemimpin PKR. Aku kenal dengan Pak Abu dan Tian kerana kami menyusun “Himpunan 100,000 Rakyat” di Jalan Kebun, Klang.Di Kamunting pada bulan Ramadan tahun 2001 menjadikan kami mesra.Ketika di Kamunting aku anggap Ezam anggap sebagai “kepala”. Ini kerana Ezam memiliki hubungan rapat dengan Anwar Ibrahim. Ezam ialah bekas setiausaha politik kepada Anwar semasa memegang timbalan perdana menteri merangkap menteri kewangan.Ezam adalah setiausaha politik bagi Anwar di kementerian kewangan.Minggu kedua berpuasa kami sudah puas berkisah dan berbincang hal politik.Aku sendiri gian nak tahu lebih dalam lagi tentang kenapa Anwar dibuang dan apa yang terjadi di belakang tabir.Satu malam peluang ini sampai. Lepas tarawih sambil minum kopi aku merapati Ezam. Kami jauh dari yang lain. Aku bertanya dan nak dengar jawapan dari tuan empunya mulut.“Semua konspirasi. Anwar tak gila nak jadi PM. Kalau dia gila nak jadi PM, dia ikut, tunduk dan dengar apa kata Mahathir. Beri apa Mahathir nak. Selamatkan anak Mahathir”. Penerangan dan keyakinan Ezam ini jelas. Aku juga yakin Anwar dizalimi. Aku amat percaya wujudnya konspirasi.“Kau dulu lari ke Jakarta”. Soalan aku menyusul.“Ramai di sana. Saifuddin Nasution. Rahim Ghouse. Kami duduk di Jakarta. Team Anwar terus bergerak. Di Jakarta aku tengok video Anwar berpidato. Aku belajar pidato…awalnya ikut-ikut. tak pandai”.Baru aku sedar Ezam ini berucap sebijik macam Anwar. Rupa-rupanya dia berlatih berucap cara Anwar di Jakarta. Hebat sosok yang bernama Ezam Mohd Nor ini.“Kami dapat sokongan dari Jakarta. Kawan-kawan Anwar ramai. Menteri ada. Habibi sokong. Gus Dur sokong. Bapak bisnes ada beri sokongan. Mereka anggap Mahathir gila kuasa. Mereka tahu kami di Jakarta. Polis Jakarta tahu kami di sana”.Bila aku mendengar nama Habibi, nama Gus Dur hati aku jadi kembang senang.Bayangkan sokongan dari “gedebe” Indonesia. Nama-nama yang disebut oleh Ezam bukan kecik anak.Bila mereka anggap Mahathir gila kuasa maka aku yakin mereka akan melakukan sesuatu untuk membebaskan Anwar. Bila Anwar bebas, kami di Kamunting pun akan bebas sama.Inilah harapan sosok yang terpenjara.“Ada satu kali aku dibawa jumpa kiyai. Orang alim ini. Sebelum aku sampai dia dah tahu niat aku. Dia tahu aku nak bebaskan Anwar. Dia boleh baca niat kita. Tak perlu kita beri tahu. Dia ramal Anwar akan jadi pemimpin besar”.Maklumat dari Ezam ini memang aku cari-cari. Aku amat suka kalau dapat berjumpa tok bomoh atau kiyai yang dapat menilik nasib.Ketika itu jika aku ada peluang jumpa tok bomoh aku hanya ada satu permintaan. Aku nak tahu berapa lama Mahathir akan simpan aku di Kamunting.“Kiyai ini ambil beberapa biji telur ayam dia bungkus dalam kain. Tiba-tiba tasbih muncul dari kain itu”.“Tasbih betul?” Aku bertanya.“Batu hijau. Tasbih biasa. 99 biji. Aku ambil untuk wirid. Ini di Jakarta. Ada lagi cerita tasbih ni. Di Mekah ketika aku umrah”. Surah Mat Ezam makin menarik.“Satu malam ketika aku duduk di hadapan Kaabah tiba-tiba bahu aku dicuit. Aku toleh ke belakang. Seorang pakcik tua beri salam”.Babak jumpa orang tua di depan Kaabah ini selalu aku dengar.Sama banyaknya seperti aku mendengar kisah polong dan hantu raya. Selalunya aku dengar cerita tangan kedua. Malam itu di Kamunting aku dengar dari mulut tuan empunya badan.“Anak nama Ezam kan? Kerja dengan Anwar? Alhamdulillah. Sama-sama kita doakan Anwar Ibrahim sihat. Dia difitnah. Ini depan Kaabah ni”. Kini politik Anwar mula berikat dengan Kaabah.“Kemudian pakcik tua ini mengeluarkan batu”. Ezam meneruskan cerita. Aku dah mula tak sabar nak tahu hal batu ini.“Pakcik ini menggosok-gosok batu ini. Tiba-tiba bertukar menjadi biji-biji tasbih hijau. Dia hulur pada aku. Aku ambil. Dia berkata berdoalah agar Anwar bebas. Aku belek-belek tasbih. Bila aku menoleh sekali lagi ke belakang pakcik ini dah lesap. Orang ramai”.Aku yang mendengar surah ini terundur ke belakang. Yang berkisah di hadapan muka aku ini ialah bekas setiausaha politik Anwar. Bukan kecik anak.Agnostik aku tercabar. Ezam mendapat dua kali hadiah tasbih.Satu di Jakarta. Satu di hadapan Kaabah. Tasbih ini istimewa atau Mat Ezam yang istimewa? Kalau berdoa dengan tasbih ini mungkin bebas.“Ezam… tasbih ini di mana?”, aku menyoal.“Ada aku pakai. Tapi tak bawa ke sini”.Bila aku pulang ke bilik sel aku di blok 4B aku teringat Zainuddin Zimbo dan tongkat Nabi Musa.Aku yang mendengar surah ini terundur ke belakang. Yang berkisah di hadapan muka aku ini ialah bekas setiausaha politik Anwar. Bukan kecik anak.Aku tersenyum dan memerhati ke setiap penjuru bilik.Mana tahu kalau kalau ada pakcik tua datang membawa telur.Sayang sekali malam itu yang aku nampak hanya Tian Chua yang sedang terbaring di atas katil. Agnostik aku sampai kembali.Epilog:Dalam penjara ada tiga perkara yang akan kita temui.Pertama: Majoriti banduan dalam penjara mengaku tidak bersalah.Kedua: Sesiapa yang di penjara akan percaya apa saja surah dan hikayat yang berkemungkinan membawa kepada pembebasan.Ketiga: Melepaskan diri dari penjara macam filem Great Escape (1963) hanya belaku di Holywood.


Amaran banjir kilat di 6 negeri

Jabatan Pengairan dan Saliran (JPS) mengeluarkan notis kesiapsiagaan kemungkinan banjir kilat di beberapa kawasan di Johor, Perak, Kedah, Pahang, Selangor dan Negeri Sembilan.
JPS menerusi kenyataan semalam memaklumkan berdasarkan makluman ramalan hujan Jabatan Metereologi Malaysia (MetMalaysia), sistem Southeastern Asia-Oceania Flash Flood Guidance System (SAOFFGS) dan model ramalan banjir JPS, terdapat risiko banjir kilat di beberapa lokasi di negeri terbabit jika berlaku hujan lebat atau ribut petir yang signifikan.
Di Johor, kawasan berisiko terjejas ialah Johor Bahru (Jelutong, Tanjong dan Kupang) serta Pontian (Jeram Batu, Sungai Karang serta kawasan sekitarnya) manakala di Perak melibatkan Larut, Matang dan Selama (Hulu Selama, Hulu Ijok dan Selama).
Di Kedah pula melibatkan Bandar Baharu (Sungai Batu) serta Kulim (Terap); Temerloh (Semantan) dan Bentong (Sabai serta kawasan sekitarnya) di Pahang; Hulu Selangor (Ulu Bernam) serta Hulu Langat (Ulu Langat) di Selangor selain Jelebu (Kenaboi, Glami Lemi serta kawasan sekitarnya) dan Kuala Pilah (Langkap serta kawasan sekitar) di Negeri Sembilan.
“Notis kesiapsiagaan ini dikeluarkan bagi membolehkan semua penduduk terutamanya di kawasan yang berisiko untuk berwaspada dengan kemungkinan berlakunya banjir kilat bagi tempoh tersebut,”  menurut kenyataan itu.
Orang ramai boleh melayari laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir untuk maklumat lanjut.


Ribut petir di Lembah Klang, beberapa sungai alami kenaikan paras air

Lembah Klang dijangka berdepan ribut petir, hujan lebat dan angin kencang hari ini, menurut maklumat daripada Jabatan Meteorologi (MetMalaysia) sehingga 1 tengah hari ini.
Daerah yang terkesan termasuklah Hulu Selangor, Klang, Kuala Langat dan Sepang di Selangor, serta Wilayah Persekutuan Putrajaya.
Hujan dilaporkan turun di seluruh negara bermula malam tadi.
Beberapa kawasan menuju ke ibu negara turut dilaporkan sesak akibat hujan.
Warga kota turut berkongsikan gambar aliran air Sungai Gombak yang meningkat ekoran hujan tanpa henti sejak malam tadi.
Kawasan lain termasuk beberapa daerah di Utara seperti Kulim dan Bandar Baharu di Kedah, Pulau Pinang.
Di Pahang, daerah-daerah yang cenderung banjir seperti Raub, Bentong, Temerloh, Maran, Kuantan dan Pekan turut dilaporkan menerima ribut petir.
Di selatan, Johor turut menerima cuaca sama membabitkan Kluang, Mersing, Kulai, Kota Tinggi dan Johor Bahru.
Menteri Alam Sekitar dan Air, Tuan Ibrahim Tuan Man dalam satu hantaran di media sosial meminta warga kota di Kuala Lumpur, Putrajaya dan Selangor berhati-hati memandu ketika hujan lebat.
Sementara itu, laman sesawang infobanjir.my memaparkan paras air di beberapa sungai berada pada tahap waspada dan amaran.
Stesen Teluk Penyamun di Kuala Selangor mencatatkan paras amaran iaitu 2.93 meter berbanding paras normal 1.3 meter.
Begitu juga di Stesen Sungai Labu, Salak Tinggi, di Sepang yang mencatatkan paras amaran pada 9 meter berbanding paras normal 7 meter.
Dua stesen mencatatkan paras bahaya iaitu Sungai Rasa, Pulau Meranti, Sepang dan Sungai Klang di Bandar Klang.
Hujan tanpa henti dengan taburan yang tinggi pada tahun lalu mengakibatkan banjir besar melanda beberapa bahagian di Lembah Klang antaranya Sri Muda, Bukit Lanchong, dan Hulu Langat dengan anggaran kerugian sekitar RM6 bilion.
Selain itu, banjir turut menggelamkan beberapa penempatan di Bentong, Pahang.
Tahun ini, beberapa kawasan di Perak dan Johor dinaiki air ketika fasa musim peralihan monsun sehingga pertengahan November ini.


Kes harian turun ke paras 3,200 jangkitan, 8 lagi terkorban

3,213 kes baru Covid-19 direkodkan semalam menjadikan jumlah keseluruhan sebanyak 4,683,266 kes.
Sebanyak 3,847 pesakit turut dilaporkan sembuh, menjadikan jumlah keseluruhan kes sembuh sebanyak 4,602,625.
Ketika ini, 44,664 kes aktif direkodkan, dengan 43,080 atau 96.5% daripadanya sedang menjalani kuarantin kendiri.
Dalam pada itu, 20 (0.0%) kes kini berada di pusat kuarantin sementara 1,510 (3.4%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 54 kes dan 33 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.2% dengan kes Covid-19 merangkumi 14.4%.
Lapan lagi kematian dilaporkan termasuk empat kes kematian sebelum tiba di hospital menjadikan kes keseluruhan sebanyak 35,977 orang.


Parti pembangkang dahului keputusan awal pilihan raya Thailand

Parti pembangkang Move Forward dan Pheu Thai kini bersaing sengit untuk merebut 400 kerusi dalam pilihan raya Thailand.
Sehingga 11.30 malam (waktu tempatan), sebanyak 55% kertas undi sudah pun dikira yang menyaksikan Pheu Thai dan Move Forward sedang mendahului.
Menurut laman sesawang Suruhanjaya Pilihan Raya (SPR) Thailand, Pheu Thai yang dikaitkan dengan bekas perdana menteri Thailand yang dibuang negeri, Thaksin Shinawatra, memenangi 113 kerusi manakala Move Forward yang popular dalam kalangan pengundi muda memperoleh 112 kerusi.
Selain itu, parti Bhumjaithai yang diketuai oleh Timbalan Perdana Menteri dan Menteri Kesihatan Awam, Anutin Charnvirakul, memenangi 64 kerusi.
Parti United Thai Nation (UTN) yang menamakan Perdana Menteri Prayuth Chan O-cha sebagai calon perdana menterinya setakat ini memenangi 24 kerusi.
Ketua Move Forward, Pita Limjaroenrat, berkata: “beliau sangat gembira dengan keputusan awal itu”.
Dengan bilangan kerusi yang sudah dimenangi setakat ini, Move Forward dan Pheu Thai sepatutnya boleh membentuk kerajaan, katanya kepada pemberita.
Sementara itu, anak perempuan Thaksin, Paetongtarn Shinawatra, 36, berkata parti yang paling banyak memenangi kerusi harus memulakan langkah untuk bergabung.


451 laporan kesan sampingan vaksin selesai disiasat, tiada kes kematian berkait vaksin

Berdasarkan 451 laporan berhubung kesan advers susulan imunisasi (AEFI) vaksin Covid-19 yang selesai disiasat dan dinilai oleh Jawatankuasa Khas Farmakovigilans Vaksin Covid-19 (JFK), didapati tiada kes kematian yang dilaporkan mempunyai hubung kait secara langsung dengan vaksin diterima.Pengarah Bahagian Regulatori Farmasi Negara (NPRA) Dr Roshayati Mohamad Sani berkata dapatan itu adalah sebahagian daripada 607 laporan AEFI serius yang diterima melibatkan kematian dalam kalangan penerima vaksin Covid-19, dengan 156 laporan lagi masih dalam proses penyiasatan sebelum dinilai oleh JFK.“Semua laporan AEFI serius yang diterima memerlukan penyiasatan lengkap dan penilaian terperinci sebelum hubung kait kesan yang dilaporkan dan vaksin yang diterima dapat ditentukan,” katanya dalam taklimat bersama media mengenai AEFI vaksin Covid-19 secara maya hari ini.Dr Roshayati  berkata sistem pelaporan AEFI NPRA secara keseluruhan telah menerima sejumlah 25,746 laporan AEFI vaksin Covid-19, termasuk 1,411 laporan melibatkan penerima dos penggalak dan 182 laporan bagi penerima vaksin kanak-kanak berusia lima hingga 11 tahun.Katanya hasil penilaian ke atas laporan yang diterima, 93% atau 23,957 daripada AEFI yang dilaporkan adalah bagi kes yang tidak serius serta kerap dilaporkan seperti demam, sakit pada tempat suntikan, sakit kepala, sakit otot yang pulih dalam masa satu hingga dua hari.Mengenai kesan AEFI bagi kanak-kanak berusia lima hingga 11 tahun yang mendapatkan suntikan vaksin melalui Program Imunisasi Covid-19 Kanak-kanak (PICKids), Dr Roshayati berkata terdapat enam kes serius membabitkan golongan itu yang direkodkan setakat 6 Mac lepas.Beliau berkata lima kes telah dimasukkan ke wad untuk rawatan, manakala satu kes diklasifikasikan sebagai kematian di luar fasiliti kesihatan (BID).Bagi kes BID, katanya ia masih dalam siasatan memandangkan kanak-kanak berusia tujuh tahun itu mempunyai sejarah penyakit sedia ada.“Jadi laporan lengkap berhubung kes ini belum diterima dan kita akan memaklumkan perkembangan sebaik menerima laporan,” katanya.Sehingga kini 1.09 juta dos vaksin Covid-19 telah diberikan kepada kanak-kanak berusia lima hingga 11 tahun sejak PICKids bermula pada 3 Februari lepas.